qundao/data-zh-poetry huggingface dataset:
送张蒙泉上舍还天台
作者：张邦奇
朝代：明
体裁：古风

寒林晓色静，游子信南征。纹峰漾晴彩，疏松畅鸿声。别家既二载，归笥惟一经。瞻云北都思，倚门南郭情。知子不可留，执手心怦怦。天台控三岛，石脉通四明。况复雁宕山，峥嵘连赤城。将呼赤松子，并拉安期生。大宇月为烛，天衢云作軿。相期弄瀑布，周游下蓬瀛。
送张贤萃尹丰邑二首·其一
作者：张邦奇
朝代：明
体裁：古风

与君昔少年，展步凌浮埃。于今十五载，中路胡徘徊。慷慨论平生，一饮倾千罍。他时动相忆，夜月临秦台。
送张贤萃尹丰邑二首·其二
作者：张邦奇
朝代：明
体裁：古风

秦台久不雨，黄尘何漠漠。我昔经其隈，东瞻泪盈掬。浮云正南征，赤地看优渥。寒当雨之衣，饥当雨之粟。
送张远之归晋陵
作者：张邦奇
朝代：明
体裁：七言律诗

霄汉辉联伯仲间，强年何事遽求閒。渚清沙白片云去，木落江空孤鹤还。风雨对床欢未毕，湖山欹帽兴谁攀。请看璧水台垣近，飞梦应回玉笋斑。
送李巨川
作者：张邦奇
朝代：明
体裁：七言绝句

君去豪游谁可同，明山烟树鉴湖风。湘江愁客如昨日，万里苍梧夕照中。
送李巨川
作者：张邦奇
朝代：明

高踪不可及，羸马过溪桥。欲别青山暮，相看白发饶。断烟横远浦，急雨乱春潮。望望仙旌尽，鸟鸣云树遥。
送林进士使还
作者：张邦奇
朝代：明
体裁：五言排律

长江不可极，岁晏远行舟。雪熀青山馆，天空黄鹤楼。风情今道侣，词赋古名流。玉质怀冰映，琼筵叫白浮。九霄看使节，万里念宸游。欲写羁臣思，凭君达冕旒。
送林郡侯
作者：张邦奇
朝代：明
体裁：古风

秋夜悠悠殊未已，月光流入床帷里。狂飙惊乱络帏声，起拂烟埃步阶戺。众星历历如可攀，欲扣天阍愁万里。见说支矶有路通，便欲倒泻银河水。丈夫意气贵相期，英豪海内今能几。仲蔚门前草已深，君归岩穴何时起。
送毛巡徼之任平圃
作者：张邦奇
朝代：明
体裁：古风

禁城风暖花欲然，马蹄急蹴云霞穿。黄金枝下绿尊倒，遥望岭南春可怜。岭南物色纷华彩，花竹四时长不改。一别何当万里心，几欲乘槎泛溟海。
送沈大理录囚桂林
作者：张邦奇
朝代：明
体裁：七言律诗

桂水元戎初献绩，潞河仙使正浮槎。青春伴溯三湘月，黄鸟催看五岭花。莫问贪残狼子性，最堪矜恤远人家。东吴桑梓重经地，云锦翩跹日未斜。
送潘宪伯入蜀
作者：张邦奇
朝代：明
体裁：七言律诗

相见京华感兴长，菊花鸿影又离觞。乍归黔粤如新客，重入蜀渝似故乡。昼日转辉袍锦露，秋风偏凛节旄霜。征途莫叹江湖远，犹有知音在庙廊。
送牛西塘太常致仕
作者：张邦奇
朝代：明
体裁：古风

风尘二十载，暌离一何多。会合今几日，临岐将奈何。相知既以晚，相去忽以远。飞云涧水西，望望心悽惋。沉沙双鸊鹈，牛斗栖精辉。子其宁尔心，亲交良不稀。
送王宜学编修谪官三河驿·其一
作者：张邦奇
朝代：明
体裁：古风

悠悠天地间，万里亦人世。人世无险夷，所贵展心意。况子抗忠言，投荒本非愧。何事当别离，使我心如醉。岂为儿女情，徒滋生别泪。收泪发狂歌，傍人鲜能会。明月悬高秋，照我心中事。
送王宜学编修谪官三河驿·其二
作者：张邦奇
朝代：明
体裁：古风

若华照四海，霭霭凝浮阴。挥之不可得，忧心日钦钦。岭南多佳树，隆冬见青林。去去远垢氛，聊以澄烦襟。绿衣无怨言，白华多苦心。愿子崇明德，永言终令音。
送王石沙侍御按闽
作者：张邦奇
朝代：明
体裁：七言绝句

清熏冠盖下金门，一骑青骢万叠云。明到闽山正秋色，玉箫吹向武夷君。
送葵轩叔祖之南京
作者：张邦奇
朝代：明
体裁：七言绝句

青龙山绕凤皇台，二月烟花处处开。官舍晓钟清梦里，白云千里渡江来。
送裘景文妹丈还
作者：张邦奇
朝代：明
体裁：五言排律

璧水春回处，相逢瀚海郎。风姿浑玉雪，谈笑尽文章。昼永频更仆，宵寒或对床。悲欢怀往事，居起及高堂。放鹤青云阁，呼僧翠竹房。层台临象纬，绝磴俯鸾凰。草长槎潭碧，烟销越树苍。无由逐君去，翘首雁成行。
送贰守张君之任开州
作者：张邦奇
朝代：明
体裁：五言律诗

大伾残雪里，风物正凄凄。目送孤鸿去，行看五马齐。对床怀玉署，挥铗下金堤。赤子凭留计，青云自此梯。
送陆东川之官亲藩兼省觐
作者：张邦奇
朝代：明
体裁：七言律诗

相见京华才几旬，又看征骑逐红尘。烟花正拂春风细，云锦重沾雨露新。瞻阙梦飞千里月，上堂欢动百年亲。凤凰山外盱江碧，五夜银潢映玉宸。
送陈录事南归吴
作者：张邦奇
朝代：明
体裁：七言律诗

鸡鸣阁上曾论秀，金马门前又见君。燕谷别筵春对雨，潞河仙舫晓冲云。风飘万柳花如雪，鱼戏三江浪蹙纹。归去故园应动色，一尊乔木坐清薰。
送陶医士归彭泽
作者：张邦奇
朝代：明
体裁：七言律诗

忽忆先人松菊园，秋空独鹤驭云轩。昔年金谷已无主，今日柴桑犹有孙。青龙白虎秘真诀，黄帝素女通灵源。匡庐吾欲拾瑶草，几度问君君不言。
郊斋次久庵宗伯韵
作者：张邦奇
朝代：明
体裁：五言律诗

昼永严无斁，庭虚戒有临。青阳新岁德，精意格天心。纤月春垣净，疏星曙阁沉。銮舆肃明发，瞻望感微吟。
郊斋次紫岩冢宰韵·其一
作者：张邦奇
朝代：明
体裁：七言律诗

禁城杨柳欲垂丝，圣主亲将大辂时。云拂紫宫双彩佩，日临黄道几华旗。条风拟应人多福，瑞雪先占岁不饥。遥想穆清通帝德，五方灵贶九重知。
郊斋次紫岩冢宰韵·其二
作者：张邦奇
朝代：明
体裁：七言律诗

翠壁修篁映小斋，翘瞻宸极正虚怀。灵坛夜月趋群辟，清跸春风静六街。明水自联苍璧莹，黄钟尤与上辛谐。由来一德天心格，霁日卿云处处佳。
郧溪发舟追恽汪黄三公不及
作者：张邦奇
朝代：明
体裁：古风

四月雨过云满溪，驿吏送酒不盈卮。青山迢迢碧树低，独立船头沙鸟啼。清风故人会面稀，四载湖湘悲仳离。朅来邂逅天之涯，对酒复误尚书期。李郭声名四海驰，仙舟不共令人嗤。盘溪水急去如飞，我欲追君君不知。
醴陵望萍乡感叔父
作者：张邦奇
朝代：明
体裁：七言绝句

凤凰山下醴泉清，寒月依依傍楚城。东望萍乡才咫尺，不知更鼓尚分明。
钟石少司马以所和桂洲苑中夜直纪事诗见示次韵
作者：张邦奇
朝代：明
体裁：七言绝句

游鱼吞墨子云池，老鹤惊翻玉露时。秋尽几杯桑落酒，月明三唱竹枝词。
阅耕图
作者：张邦奇
朝代：明
体裁：古风

春雨肥东菑，春风吹短褐。一犁但使衣食充，百亩长遗子孙活。君不见扣角歌声暂歇，他日逢时作伊葛。
陪祀泰陵
作者：张邦奇
朝代：明
体裁：七言律诗

忆抱乌号三十年，园陵今夕倍凄然。庭华有泪山经雨，林木无声月在天。灯烛上摇银汉影，衣冠齐染玉炉烟。龙舆彷佛祥云里，春满乾坤圣泽绵。
雨后访戴秉诚
作者：张邦奇
朝代：明
体裁：七言律诗

南河积雨涨成江，閒放轻舟过野杠。剡水风烟浑属戴，鹿门禾黍久淹庞。过墙竹筱鸠呼独，满径苍苔鹭下双。别去不知天欲暝，醉看凉月倚西窗。
雨后过东乡即事
作者：张邦奇
朝代：明
体裁：古风

盆浦收夜雷，老龙仍卧矣。雨色生夏寒，晨风薄罗绮。携舟向远山，村店类廛市。波恬若铺席，倚篷如隐几。濯濯江柳长，森森冢松稚。新苗刺平畴，麦秀旷盈视。树覆川更幽，鸟呼云欲起。凫鹥自浮沉，冈峦漫推倚。忆昨游全荆，岁驰千万里。衡山五方岳，洞庭天下水。吾乡此山川，大小非伦拟。幽事亦不稀，触目总元理。沧溟在东南，茫洋大无比。有兴欲乘桴，谁为由也喜。
雪夜渡彭蠡
作者：张邦奇
朝代：明
体裁：七言律诗

渡彭蠡兮风萧萧，大孤小孤寒云飘。水晶琢就万峰骨，梅玉点破千林梢。渔舟远宿火明灭，野鹤不鸣天寂寥。瑶京十二楼中月，应照仙人吹碧箫。
题南渠画图
作者：张邦奇
朝代：明
体裁：古风

南渠先生双眼青，未老拂衣归赤城。精庐岩谷轶浮壒，拟结诗社谁为盟。朝来放鹤翀紫冥，邀取海上安期生。相逢一笑开楸枰，碧山幽幽溪水声。山翁无事投樵斧，观棋未竟柯先腐。今古推移了不知，谁问劻勷女娲土。南渠先生好胸臆，况复林峦遍仙迹。漫欲相从会有时，为我豫拂松间石。
题扇面图赠且翁叔
作者：张邦奇
朝代：明
体裁：古风

金峨雪窦高入云，西有万顷田畇畇。下头庄边香稻熟，风景依稀似鹿门。小舟棹入焚修桥，钓丝摇曳风萧萧。槎湖新水绿于酒，拟筑糟丘千仞高。
题松下携琴图
作者：张邦奇
朝代：明
体裁：古风

碧山悠悠高插天，尽日松风鼓天籁。造物以我为知音，许我山中独行迈。我亦携琴欲和之，此心已寄浮尘外。聋俗繁音恐不闻，天地无声亦应解。
题殷近夫扇面
作者：张邦奇
朝代：明
体裁：古风

爱兹手中扇，皎皎冰玉姿。清风动愈出，不受缁尘欺。与物本无系，卷舒惟所宜。君看大化运，开阖亦有时。万类盈其间，谁非息相吹。阴阳互消长，乘化讵能违。清秋歇淫雨，凉飙飒然来。弃置莫复怨，春阳岂无期。
题画
作者：张邦奇
朝代：明
体裁：古风

垂杨拂水波粼粼，清秋意象何鲜新。翠禽一个立危杪，雎鸠两两鸣相亲。鹭丝虽好心匪仁，腥我沧洲之绿蘋。幽林落日尔飞去，慎勿重来窥紫鳞。
题画
作者：张邦奇
朝代：明
体裁：古风

汀草初落汀花净，白日西风濯明镜。翠房佳实秋可怜，两两文禽适情性。吁嗟飞燕空涏涏，啄矢深宫何足羡。灵龟出滓辄刳腹，清庙青黄却灾木。微生渺渺天悠悠，眼底安危凭相攸。君不见明月高寒白玉楼，羽衣不动香尘流，无令鸠醒教天雨。
题画
作者：张邦奇
朝代：明

鸠性爱雨花爱晴，同倚东风不同情。春光三月浓于酒，双鸠醉寐不复鸣。双鸠不鸣花相语，无令鸠醒叫天雨。
题画
作者：张邦奇
朝代：明
体裁：古风

鸠性爱雨花爱晴，同倚东风不同情。春光二月浓于酒，双鸠醉寐不复鸣。双鸠不鸣花相语，无令鸠醒叫天雨。
题画牛
作者：张邦奇
朝代：明
体裁：五言律诗

碧树肩斜日，儿童纵寝多。坳塘初注水，平野正肥荷。西蜀表衣使，南山短布歌。圣皇躬藉罢，春雨万烟蓑。
鹰逐鹭图
作者：张邦奇
朝代：明
体裁：古风

我观群鸟中，除却苍鹰尽凡羽。君不见黄金眸，白玉距，凌空一下急于雨。鹭丝何不早窜伏，到此惊奔向何许。忆昔在林皋，翻飞矜羽毛。羽毛虽好不中用，凭君识取真英豪。
黄梅道中
作者：张邦奇
朝代：明
体裁：七言律诗

二月黄梅开碧桃，使车东下转忘劳。乡音渐与勾吴合，山势斜连建业高。江上鱼龙浮霁景，烟中凫鸭映芳皋。几年荆楚牢笼地，应愧春风列俊髦。
山庄
作者：张邦岱
朝代：明
体裁：七言律诗

翠竹苍松白板扉，日融沙暖蕨芽肥。有时树杪啼山鴂，无数杨花点客衣。荒径草深人不到，空林松响鹤初归。酒醒拂石溪边坐，搔首长吟对夕晖。
平阴行台书壁
作者：张邦教
朝代：明
体裁：七言律诗

碧山红树昼长阴，驻马西风意不禁。捣练谁家秋院迥，挑灯客子夜堂深。支离半世恒多过，真率平生只此心。柏馆乌啼眠不得，小窗月色又重临。
秋夜宿千山祖越寺·其一
作者：张邦治
朝代：明
体裁：七言律诗

万木苍苍一径秋，行人迂驾独寻游。峰峦佳处得禅境，松桧丛中忽梵楼。乱石雨馀泉溜响，空山日落磬音幽。谁知岩穴平生癖，今夕烟霞一暂留。
秋夜宿千山祖越寺·其二
作者：张邦治
朝代：明
体裁：七言律诗

千山宿雨霁新秋，孤客积怀慰壮游。篆壁烟销披古籀，檐铃风细语危楼。晴花照水春如在，凉月浮空夜更幽。为问万松苍翠里，几人曾被白云留。
九日同子常东郊即事
作者：张采
朝代：明
体裁：五言律诗

郊行寻野胜，秋远菊花天。沟曲初移径，溪深好放船。冷枫当岸落，高柳隔篱穿。试共登楼望，寒城起暮烟。
晚眺
作者：张采
朝代：明
体裁：五言律诗

野色看无极，斜阳接远山。步迟溪路稳，心静鸟声閒。竹影遮桥畔，梅花照水湾。前途渺何处，点点碧云间。
相陟二章
作者：张采
朝代：明
体裁：四言诗

相彼流水，滔滔何极。上下下上，舟泛鱼宅。毋以盈坎，昧厥蒙出。（一章）陟彼高山，与天地通。维岩有涂，跬步可从。曷云石顽，草木丰隆。（二章）
访少岳隐居桃花里
作者：张采
朝代：明
体裁：七言绝句

欲觅柴桑处士家，城南十里碧溪斜。武陵不隔人间世，暮雨新流泛落花。
秋日有怀二首
作者：张野
朝代：明

云散长天见晚霞，江涛千顷漾晴沙。西风门巷飘桐叶，疏雨园篱落豆花。笛韵已残渔罢钓，砧声初起客思家。旧交契阔稀相见，闲倚西楼数去鸦。寂寂孤村独掩扉，满阶荒草客来稀。秋霜未降莲房老，社日初临燕子归。半壁灯光才照字，一窗凉思又添衣。故人千里无书到，多少长天旅雁飞。
秋日有怀二首·其一
作者：张野
朝代：明

云散长天见晚霞，江涛千顷漾晴沙。西风门巷飘桐叶，疏雨园篱落豆花。笛韵已残渔罢钓，砧声初起客思家。旧交契阔稀相见，闲倚西楼数去鸦。
秋日有怀二首·其二
作者：张野
朝代：明

寂寂孤村独掩扉，满阶荒草客来稀。秋霜未降莲房老，社日初临燕子归。半壁灯光才照字，一窗凉思又添衣。故人千里无书到，多少长天旅雁飞。
仙居吟
作者：张金
朝代：明

寻常不到山前路，洞口闲云尽日封。时有听经童子至，不知身是石潭龙。
古塘即事
作者：张金
朝代：明

布谷声中日又斜，石桥流水两三家。乡村春色无人管，开尽棠梨几树花。
泊金阊
作者：张金
朝代：明
体裁：七言绝句

金阊门下灯火明，吴姬水调歌入城。曲终夜静不知处，凉月满船春水生。
雨中泊太仓州
作者：张金
朝代：明

太仓城河潮水生，石桥西下官鼓鸣。客子思家孤梦远，舟人刺船双橹轻。横风倒海浪作势，急雨过山云不行。暂时系缆小港口，城门击柝闻初更。
题丁道士小房
作者：张金
朝代：明
体裁：五言律诗

一径晚来雨，千岩秋正深。潭空鱼出藻，果熟鸟窥林。绝壑苍烟断，危廊败叶侵。此中堪辟谷，人世信销沈。
岁杪思亲
作者：张鈇
朝代：明

强对青灯酒，遥瞻白发亲。愁深知有夜，客久似无春。短烛千山梦，虚舟万里身。梅花东阁外，又向故园新。
泊舟见桃花盛开
作者：张鈇
朝代：明

旅况托尊罍，尊空愁更来。人随春燕去，心与暮潮回。驿鼓青帆下，桥灯水市开。桃花明两岸，翻讶入天台。
淮阳夜月
作者：张鈇
朝代：明
体裁：五言绝句

今夜淮阳月，清光似故乡。有人千里外，对月望淮阳。
百字令·题赵仲穆越山图
作者：张鈇
朝代：明
体裁：词

浙江东岸，是越王勾践，旧时封国。尝胆卧薪成底事，惟有荒台凝碧。万壑争流，千岩竞秀，宛宛无今昔。兔葵燕麦，中间多少遗迹。遥想东晋风流，兰亭修禊，空自留残墨。何用登临伤往事，堪叹鬓须垂白。且觅扁舟，贺家湖上，载酒寻春色。季真归后，四明还有狂客。
百字令·题赵仲穆越山图
作者：张鈇
朝代：明

浙江东岸，是越王勾践，旧时封国。尝胆卧薪成底事，惟有荒台凝碧。万壑争流，千岩竞秀，宛宛无今昔。兔葵燕麦，中间多少遗迹。遥想东晋风流，兰亭停禊，空自留残墨。何用登临伤往事，堪叹鬓须垂白。且觅扁舟，贺家湖上，载酒寻春色。季真归后，四明还有狂客。
百岁作
作者：张銮
朝代：明
体裁：七言绝句

石田茅屋野人家，百番春风换岁华。尽道长生缘辟谷，不知香饭有胡麻。
七夕词·其一
作者：张鋐
朝代：明
体裁：七言绝句

忆昔明皇清夜游，曾誇长乐笑牵牛。合欢宫里金莲烛，不照骊山草树秋。
七夕词·其二
作者：张鋐
朝代：明
体裁：七言绝句

析木桥边月欲斜，鸣笳叠鼓送仙查。银河水阔思归晚，金凤楼中烛几花。
惜志
作者：张鋐
朝代：明
体裁：古风

玄天运无停，白日照中野。一朝受我形，万变随陶冶。御形固有司，执心良不化。愿从古真人，浮游跨天马。出入无穷门，宇宙盈一把。俯瞰八纮中，促缩胡为者。众窍号未休，因声寄潇洒。
拨闷
作者：张鋐
朝代：明
体裁：五言律诗

寂莫悲秋客，徘徊去国心。青天悬树杪，白日下城阴。瀚海云初积，虞渊水更深。万方瞻造父，何处八鸾音。
读史
作者：张鋐
朝代：明
体裁：七言律诗

汾河箫鼓集楼船，万里巡游瀚海边。但慕蓬山连弱水，岂知烽火达甘泉。侍臣只奏凌云赋，词客虚传出塞篇。日暮五陵原上草，古今回首一潸然。
酆都山
作者：张鍊
朝代：明
体裁：古风

峨眉山从西极来，龙蟠虎伏何崔嵬。东下斗山落平掌，山腰楼观黄金开。山君旧是酆都神，千年常住栖霞台。台下芝田台上树，日色曚曈含赤雾。仙台羽衣亦婀娜，宝盖朱幡竞驰骛。炉烟结盖似神临，法鼓鸣雷岂神怒。古柏四时风雨声，长松万丈鹳鹤鸣。留侯住处夕阳敛，壶叟吟边青草生。鹿林豹窟寻仙迹，洞鸟岩花殢客情。客情仙迹两悠悠，目极澄江无尽头。石径迂回下平地，道士还山灵雨收。回看来处桃花暗，惟听流泉万壑幽。
金台观
作者：张鍊
朝代：明

不为依陈宝，浮云自往来。三峰留玉洞，一杖下金台。海岳归何处，君王召不回。无生本无地，人世漫徘徊。
前屯赠王东皋于杨游戎席上
作者：张鏊
朝代：明
体裁：七言绝句

辽海将军春宴开，重逢仙客不胜杯。关河紫气呈精彩，应是衔书赤凤来。
同兵宪黄雨田诸公游祖越寺留别·其一
作者：张鏊
朝代：明
体裁：五言律诗

使节约山灵，征镳暂尔停。龙宫开翠巘，鸟道上青冥。夜宿莲花嶂，朝看贝叶经。酒醒啼鸟缓，花雨满禅庭。
同兵宪黄雨田诸公游祖越寺留别·其二
作者：张鏊
朝代：明
体裁：五言律诗

孤亭不忍别，更上翠微间。南海八千里，东辽第一山。杯前云去处，席下鸟飞还。天远无劳问，江鸿频度关。
寄锦州黄斗南
作者：张鏊
朝代：明
体裁：五言律诗

自出乌桓塞，三年此一逢。与君今夜话，宁愧古人风。管子辽东帽，桓公汉代骢。圣朝多雨露，慎勿叹途穷。
登金山
作者：张鏊
朝代：明
体裁：五言律诗

鹫岭天香染，慈航法水侵。定中潭月白，空里雨花深。洗钵龙惊蛰，传灯海散阴。一江清汉影，何处著尘心。
鹤楼别意送王参军
作者：张钟灵
朝代：明
体裁：七言律诗

短琴长剑起江东，武略文韬满腹中。扪虱昔谈当世务，飞凫今奏济时功。石洪在镇兵机妙，韩愈归朝幕府空。裘赐紫貂他日独，楼登黄鹤几时重。
代柬邓顺之
作者：张钥
朝代：明

自君之出矣，促帚扫庭除。除除尘断染，何日储君车。
定准辰香
作者：张钥
朝代：明

春日入郊墟，孤村隐烟树。犬吠买茶人，路迷争渡去。
登岳
作者：张铎
朝代：明
体裁：七言律诗

曲坂萦回碧藓滋，琼宫贝宇碧参差。长天斜倚峰纹坼，寒日遥随岳影移。香火何年传汉畤，风云终古护秦碑。却惊身在层霄上，绝顶翻怜雁度迟。
游洪阳洞至半而返
作者：张铨
朝代：明
体裁：七言绝句

人间何处觅蓬莱，洞府幽奇此地开。却笑凡身仙骨少，未穷灵境便归来。
送白翁大司农先生荣归
作者：张锡命
朝代：明

节钺亲持静碧流，东来祲气一时收。丹心自许三朝顾，黄发偏深四海忧。秋月春花饶咏啸，清泉白石恣夷犹。休言归卧云林久，袛恐蒲轮只尺投。
为李景阳题便面
作者：张镐
朝代：明
体裁：五言绝句

高树落凉阴，幽溪漾晴碧。山雨夜来多，苔痕上矶石。
吴中思亲寄兄柏山
作者：张镖
朝代：明

思亲无计得归家，惆怅危楼对落花。枕上三更羁旅梦，眼中两度早春华。山窗破晓莺啼树，水郭排青竹映沙。自笑为谋真太拙，一身孤立见天涯。
寄艾和甫谪戍西宁
作者：张镗
朝代：明
体裁：七言律诗

荆南偶接故人书，为悉关门近起居。万里独看营外月，孤身谁念釜中鱼。辞刘徐庶心元苦，折槛朱云愿不虚。秦地日听边塞曲，楚歌相和调何如。
盘江桥
作者：张镜心
朝代：明
体裁：七言律诗

万里盘江裂地来，巨灵掌劈半山开。波腾断峡虚兰楫，石咽涛声走怒雷。涌雾迷漫千嶂合，穿云缭绕一龙回。从今人渡金绳上，共赖君饶济世才。
观音岩
作者：张问政
朝代：明

蓬壶碧落岭云东，灵鹫飞来面面同。莫道穿山无佛法，分明鞭石有奇功。因寻狮子香台远，拾得莲花玉洞中。不是慈航开宝筏，阴厓那许一灯通。
三至茂屿庄作
作者：张頠
朝代：明
体裁：五言律诗

神仙湖上窟，春日远跻扳。酌酒看明月，题诗品众山。松云当户落，溪水到门閒。洛社遗风在，追陪有白纶。
秋晨
作者：张頠
朝代：明
体裁：七言绝句

新凉容易到幽栖，晨起轻衫小院西。蟋蟀草根吟未歇，牵牛竹尾一茎低。
汾河晚渡
作者：张颐
朝代：明
体裁：古风

山衔落日千林紫，渡口归人簇如蚁。中流轧轧橹声清，沙际纷纷雁行起。遥忆横流游幸秋，当时意气谁能俦。楼船箫鼓今何在，红蓼年年下白鸥。
西湖
作者：张颖荀
朝代：明
体裁：七言绝句

芦花霜后见飘零，白鹭閒飞过野汀。小艇不知湖水阔，随波直去到沧溟。
安乐窝
作者：张鲲
朝代：明
体裁：五言绝句

山抱天根净，波函月窟深。名窝封宿草，首尾向谁吟。
杨子港·其一
作者：张鲲
朝代：明
体裁：七言绝句

杨花飞飞大麦黄，春水满田当下秧。浪喜借来官府种，不知医是眼前疮。
杨子港·其三
作者：张鲲
朝代：明
体裁：七言绝句

长年三老愁不眠，三江吴蜀波相连。多方津吏已横税，半夜县官还掳船。
杨子港·其二
作者：张鲲
朝代：明
体裁：七言绝句

汉川底事人号呼，为说汉川通两途。岸上雄藩催岁课，江中大木趱皇夫。
访赵元戎筑塞
作者：张鳌
朝代：明
体裁：五言律诗

走马黄龙府，观兵细柳营。连山边雨合，平野阵云横。松漠悬秦壁，燕支动汉旌。犹怜赵充国，辛苦筑金城。
留别黄门周公
作者：张鸣凤
朝代：明
体裁：七言律诗

清时落拓愧无能，何事高人独见称。朝议遽宽重谴吏，圣恩因借六安丞。云山曙色催行李，秋渚离心醉采菱。梦里亦知双阙路，几回深夜怅残灯。
厓门吊古
作者：张鸣韶
朝代：明

两厓波荡撼乾坤，龙战曾看拥至尊。一日未亡犹正统，普天何处不中原。残营尚带孤栖恨，濒海难销报国魂。夷夏升沉还此地，万山愁黛向黄昏。行宫遥指隔彤扉，烽火狼烟满翠微。一自舟师飞野烬，千秋陵谷锁斜晖。蜃楼彷佛成宫市，鲛室凄凉瘗黼衣。英魄九原还恋主，相将犹伴白鹇飞。陆沉宇宙一征航，瘴海微茫失大荒。南北有天皆死所，江山无地可兴王。惊涛不断千秋怒，沴雨频疑六月霜。墨客经游堪涕泪，招魂何处问巫阳。
厓门吊古·其一
作者：张鸣韶
朝代：明

两厓波荡撼乾坤，龙战曾看拥至尊。一日未亡犹正统，普天何处不中原。残营尚带孤栖恨，濒海难销报国魂。夷夏升沉还此地，万山愁黛向黄昏。
厓门吊古·其三
作者：张鸣韶
朝代：明

陆沉宇宙一征航，瘴海微茫失大荒。南北有天皆死所，江山无地可兴王。惊涛不断千秋怒，沴雨频疑六月霜。墨客经游堪涕泪，招魂何处问巫阳。
厓门吊古·其二
作者：张鸣韶
朝代：明

行宫遥指隔彤扉，烽火狼烟满翠微。一自舟师飞野烬，千秋陵谷锁斜晖。蜃楼彷佛成宫市，鲛室凄凉瘗黼衣。英魄九原还恋主，相将犹伴白鹇飞。
君子有所思行
作者：张鸣韶
朝代：明

延伫长安陌，宫阙富逶迤。金张侈甲第，卫霍列钟彝。笙歌恣游猎，佳冶艳芳姿。千金遑自惜，饮博相追随。罗绮遍衢巷，驺御满江陂。秀美王家子，疏豪世禄儿。空囊从所好，罄产亦奚辞。荣华有代谢，势位竟盈亏。回首惟尘迹，欢娱徒暂为。无令叹世者，啧啧动吁戏。
夜宿白云洞
作者：张鸣韶
朝代：明

何处逃名侣，云栖夜讨论。断崖悬石榻，明月拥芳尊。吹笛惊螭梦，留诗剥藓痕。平生重幽兴，仙境倍销魂。
宿飞云顶候日
作者：张鸣韶
朝代：明

岳巘含葱郁，青摇海岱端。一真司佐命，万古共巑岏。阊阖邻朱鸟，烟霞驻彩鸾。日光悬景外，轮转夜须看。
庾岭张文献公祠
作者：张鸣韶
朝代：明
体裁：七言律诗

岭路崎岖石磴危，高台尸祝倚丰碑。机先蚤向胡雏辨，心事还从海燕知。一代直声悬帝眷，千秋风度使人思。相看不为登临兴，系马松楸拜古祠。
庾岭张文献公祠
作者：张鸣韶
朝代：明

岭路崎岖石磴危，高台尸祝倚丰碑。机先蚤向胡雏辨，心事还从海燕知。一代直声悬帝眷，千秋风度使人思。相看不为登临兴，繫马松楸拜古祠。
招隐
作者：张鸣韶
朝代：明

北风起高陵，商声振林木。林木日萧疏，曦阳照空谷。中有避世人，抗志守幽独。兰芷挹其芳，萝薜裁为服。落叶满山岑，飞溜鸣涧曲。远契古人踪，近想高士躅。抱膝苦长吟，玄机合淳朴。朱绂岂不荣，苟得非所欲。将遂从君游，惧君不我足。愿得浥馀风，四顾聆芳馥。
江行杂咏
作者：张鸣韶
朝代：明

崇山削千仞，江海邈已深。游人千里道，回雪映高岑。遗餐感知己，一诺重千金。寒鸢据高树，惊风遥长吟。笑我饥且拙，行迈多苦心。叹息自悲伤，愿托征鸿音。孤松生广陌，萧瑟盘高枝。上垂百尺萝，下瞰长江湄。迢迢经岁远，郁郁凌霜姿。匠石去不顾，令人怀伤悲。感兹烈士心，游行时苦饥。安得为君采，持作栋梁规。
江行杂咏·其一
作者：张鸣韶
朝代：明

崇山削千仞，江海邈已深。游人千里道，回雪映高岑。遗餐感知己，一诺重千金。寒鸢据高树，惊风遥长吟。笑我饥且拙，行迈多苦心。叹息自悲伤，愿托征鸿音。
江行杂咏·其二
作者：张鸣韶
朝代：明

孤松生广陌，萧瑟盘高枝。上垂百尺萝，下瞰长江湄。迢迢经岁远，郁郁凌霜姿。匠石去不顾，令人怀伤悲。感兹烈士心，游行时苦饥。安得为君采，持作栋梁规。
海珠寺
作者：张鸣韶
朝代：明

清津开水国，天际见孤洲。漫指羊为石，还看蜃作楼。波涛元浩劫，身世亦虚舟。坐久忘醒醉，渔歌几唱酬。四宇微茫外，中流胜可招。空台留海色，断口咽江潮。梵刹晴还湿，鱼龙晚益骄。长风堪破浪，应任此身遥。
海珠寺·其一
作者：张鸣韶
朝代：明

清津开水国，天际见孤洲。漫指羊为石，还看蜃作楼。波涛元浩劫，身世亦虚舟。坐久忘醒醉，渔歌几唱酬。
海珠寺·其二
作者：张鸣韶
朝代：明

四宇微茫外，中流胜可招。空台留海色，断口咽江潮。梵刹晴还湿，鱼龙晚益骄。长风堪破浪，应任此身遥。
游白云洞赠何子明
作者：张鸣韶
朝代：明

岧峣山色倚天开，幽思云中不易裁。千尺悬崖藏窟宅，半空飞瀑撼风雷。炉烟远带晴霞落，剑气高淩北斗回。最爱草原人独暇，问奇应拟更重来。
白云岩观瀑
作者：张鸣韶
朝代：明

几向云中宿石岩，旧题苔藓未全缄。坐看垂瀑银成练，卧傍萦萝翠作衫。尘外自应忘出处，杯流那更别仙凡。相携此日还相赏，遥指江天问布帆。
白鹤峰苏文忠公祠
作者：张鸣韶
朝代：明

名贤遗构倚江关，落日风烟几创颜。赐烛旧曾悬紫禁，谪居閒自老青山。朝云一片丰湖断，华表千秋白鹤还。剩有高台供伏腊，依依携手共跻攀。
西樵山居杂咏
作者：张鸣韶
朝代：明

野外频看竹，风前谩检书。蒿深仲蔚径，草带郑生庐。觅路时惊犬，沿溪想钓鱼。登临曾几度，抚景更端居。
谒李忠简公祠
作者：张鸣韶
朝代：明

高台晴倚玉芙蓉，灏气遥连海上峰。名第先朝留翰墨，芳传昭代见仪容。重溟日丽文长在，断壁云深藓自封。千载衣冠还此地，满天波影吼鱼龙。
赠陈太守于乔
作者：张鸣韶
朝代：明

朱轮晴拥海门烟，万卉春光映绮筵。老阅岁华馀甲子，高辞神武自丁年。棠留南国堪垂咏，书著函关又几篇。宅畔桃花非一度，孙枝应满綵衣前。
送戚少保归东莱
作者：张鸣韶
朝代：明

几年忧国鬓成丝，涨海烟尘病不支。三至故应投织杼，千金何意泛鸱夷。生平意气怜谁在，华发勋名忆往时。莫以冥鸿兴远慕，鼓鼙今更重相思。蓬莱高阁出风尘，万里犹存报国身。贫去祇应怜燕雀，功成宁复问麒麟。将军老计堪全胜，保相深恩是近臣。法网重伤文吏议，可堪烽火照三秦。
送戚少保归东莱·其一
作者：张鸣韶
朝代：明

几年忧国鬓成丝，涨海烟尘病不支。三至故应投织杼，千金何意泛鸱夷。生平意气怜谁在，华发勋名忆往时。莫以冥鸿兴远慕，鼓鼙今更重相思。
送戚少保归东莱·其二
作者：张鸣韶
朝代：明

蓬莱高阁出风尘，万里犹存报国身。贫去祇应怜燕雀，功成宁复问麒麟。将军老计堪全胜，保相深恩是近臣。法网重伤文吏议，可堪烽火照三秦。
采石矶
作者：张鸣韶
朝代：明

锦石萦相带，烟花翠欲围。当关无戍垒，近水祇渔矶。王气连丹阙，江光映紫微。万年开泰地，曾记六龙飞。
金山寺
作者：张鸣韶
朝代：明

突兀中流处，孤标出上方。霜清江月冷，天阔陇云长。诗罢重怀古，情深几尽觞。恍疑尘世隔，终日浑微茫。天外金为岛，江中石作标。断崖长繫舫，虚窦暗通潮。窗辟千帆下，云深九派遥。禅关无彼岸，浮磬度青霄。
金山寺·其一
作者：张鸣韶
朝代：明

突兀中流处，孤标出上方。霜清江月冷，天阔陇云长。诗罢重怀古，情深几尽觞。恍疑尘世隔，终日浑微茫。
金山寺·其二
作者：张鸣韶
朝代：明
体裁：五言律诗

天外金为岛，江中石作标。断崖长系舫，虚窦暗通潮。窗辟千帆下，云深九派遥。禅关无彼岸，浮磬度青霄。
金山寺·其二
作者：张鸣韶
朝代：明

天外金为岛，江中石作标。断崖长繫舫，虚窦暗通潮。窗辟千帆下，云深九派遥。禅关无彼岸，浮磬度青霄。
题杨山人隐居
作者：张鸣韶
朝代：明

栖迟晴色敞郊扉，杳霭流光接翠微。抱膝独高梁父咏，灌园如息汉阴机。林间垂薜裁为服，谷口行云曳作衣。试问紫芝当日事，肯输裘马故轻肥。
咏茉莉
作者：张鸿磐
朝代：明
体裁：七言律诗

九里花田走赣航，惯先朱夏斗芬芳。贮来深院人人喜，开近斜阳夜夜香。养彻龙膏专荐寝，�盘蛮髻更添妆。西窗月色凉何事，照见明珠堕枕旁。
点绛唇·与冯太君话旧
作者：张鸿逑
朝代：明

相见空怜，许多心事难传与。不如归去，又被黄昏雨。明月多情，还照横塘路。添愁绪，幽闺深处，重忆连床语。
月珠佛顶
作者：张鹏
朝代：明
体裁：古风

月珠古名蓝，草树何葱茏。偶携绿玉杖，一上金仙宫。石磴盘细云，衣袂吹长风。峨眉弄秋色，瓦屋淩晴空。平羌水如练，直下扶桑东。叠岭严重城，万象开洪蒙。悠然俯阑槛，宛在罨画中。多病久不出，始觉神境融。尊酒杂剧谈，况复陪群公。心垢忽以灭，禅机坐能通。乃知浮生劳，百岁无时穷。愿结清净缘，何当谢樊笼。
江上老渔行为赠大司农白阳毕老年丈请告荣归
作者：张鹤鸣
朝代：明

披香青虺三千丈，裂云掣雷飞天上。邺城花艳女儿多，白樱桃尽奈若何。巢燕喃喃出吴宫，柏梁午夜金盘红。老渔江上钓江春，拨刺呀呷双锦鳞。换得江村酒一盆，掉入烟波不见人。
登涂山
作者：张鹤鸣
朝代：明
体裁：七言律诗

旧国当涂欲问谁，山头寂寞禹王祠。千寻石壁灵泉出，百尺霜围老树奇。紫气南瞻歌猛士，清淮东注锁支祈。玉书金简知何在，河洛能兴万古思。
友人移居
作者：张鹿徵
朝代：明
体裁：古风

居市厌市嚣，入山苦山僻。非山非市间，卜兹五亩宅。到门水一湾，眠沙鹤一只。遥望钟阜巅，云霞幻朝夕。乍见雨脚沈，忽焉晴絮襞。主人如冥鸿，高举不可弋。丘壑荡心胸，花竹恣夷怿。何时载酒过，为君理双屐。
送叶荣木入闽
作者：张鹿徵
朝代：明
体裁：七言绝句

野鹤孤踪道士颜，层林千里入闽关。不知乌石峰头路，可似江南雨后山。
家训诗
作者：张麒
朝代：明
体裁：四言诗

嗟予匪德，离此不辰。朝华暮萎，捐我二人。于皇厥明，帝心所仁。擐甲驱驰，风从云兴。猗嗟我后，各恭尔前。警尔怠荒，听我话言。兴替在人，贞脆在天。毋恃宠荣，匪道曷全。泰山峨峨，高峙弗倾。沧海之浔，曰临战兢。席此奇勋，奇勋奕奕。何以酬之，代终维力。维木近忠，维讷远誇。怀矣孙子，正而勿邪。禄无倖私，爵无倖得。怀矣孙子，正而无失。
仪真述怀
作者：张黻
朝代：明
体裁：七言律诗

亲见朝廷政令新，小臣私计转忧民。一言真忤九重听，万死犹存七尺身。沙上白鸥闲笑我，镜中华发苦催人。十年扬子江三渡，今日何须更问津。
诸菊咏十二首 其一 金莲菊
作者：张黼
朝代：明

洛浦歌残不见人，秋风三径露香新。天然富贵无雕饰，羞逐齐宫锦袜尘。
诸菊咏十二首 其七 绯桃菊
作者：张黼
朝代：明

登高才罢重徘徊，为爱深红绕径开。落日馀酣迷处所，祇疑误入武陵来。
诸菊咏十二首 其三 托叶西施菊
作者：张黼
朝代：明

艳质新移自苧罗，独留亡国恨偏多。秋来何处看遗迹，寂寂无言敛翠蛾。
诸菊咏十二首 其九 胭脂菊
作者：张黼
朝代：明

甘谷仙归阿母家，夜开聊简试丹砂。芳唇丽脸争春态，不用东风驻岁华。
诸菊咏十二首 其二 玉英菊
作者：张黼
朝代：明

独对霜篱坐日曛，秋风三径思缤纷。琼楼十二天何处，欲寄瑶华隔暮云。
诸菊咏十二首 其五 太真菊
作者：张黼
朝代：明

千载嵬坡起断魂，黄冠犹带土尘痕。篱边笑领金钱赐，正是新承雨露恩。
诸菊咏十二首 其八 白牡丹菊
作者：张黼
朝代：明

玉露凝辉粉艳新，芳魂无意近阳春。只愁野鹿重衔去，零落秋香逐路尘。
诸菊咏十二首 其六 喜容菊
作者：张黼
朝代：明

宝脸初匀腻粉轻，含娇倚态漫多情。相逢一笑西风里，犹自能倾下蔡城。
诸菊咏十二首 其十 罗盖菊
作者：张黼
朝代：明

幕幕团阴采采花，秋深空倚曲栏斜。若为借得东风便，飘逐春云拥翠华。
诸菊咏十二首 其十一 金钱菊
作者：张黼
朝代：明

六宫欢笑破春颜，正是君王赐阿环。惆怅龙文千载后，却随秋卉落人间。
诸菊咏十二首 其十二 金丝菊
作者：张黼
朝代：明

作茧抽香半未齐，秋来不上玉人机。露寒三径西风？，留得团花待白衣。
诸菊咏十二首 其十二 金丝菊
作者：张黼
朝代：明
体裁：七言绝句

作茧抽香半未齐，秋来不上玉人机。露寒三径西风�，留得团花待白衣。
诸菊咏十二首 其四 醉杨妃菊
作者：张黼
朝代：明

秋园晞露月将高，被面馀酣尚未消。无复三郎重顾笑，艳妆空似海棠娇。
诸菊咏十二首·金莲菊
作者：张黼
朝代：明

洛浦歌残不见人，秋风三径露香新。天然富贵无雕饰，羞逐齐宫锦袜尘。独对霜篱坐日曛，秋风三径思缤纷。琼楼十二天何处，欲寄瑶华隔暮云。艳质新移自苧罗，独留亡国恨偏多。秋来何处看遗迹，寂寂无言敛翠蛾。秋园晞露月将高，被面馀酣尚未消。无复三郎重顾笑，艳妆空似海棠娇。千载嵬坡起断魂，黄冠犹带土尘痕。篱边笑领金钱赐，正是新承雨露恩。宝脸初匀腻粉轻，含娇倚态漫多情。相逢一笑西风里，犹自能倾下蔡城。登高才罢重徘徊，为爱深红绕径开。落日馀酣迷处所，祇疑误入武陵来。玉露凝辉粉艳新，芳魂无意近阳春。只愁野鹿重衔去，零落秋香逐路尘。甘谷仙归阿母家，夜开聊简试丹砂。芳唇丽脸争春态，不用东风驻岁华。幕幕团阴采采花，秋深空倚曲栏斜。若为借得东风便，飘逐春云拥翠华。六宫欢笑破春颜，正是君王赐阿环。惆怅龙文千载后，却随秋卉落人间。作茧抽香半未齐，秋来不上玉人机。露寒三径西风？，留得团花待白衣。
徐州兵备道署联
作者：张鼎
朝代：明
体裁：联

地当黄运之中，水欲治，漕欲通，千里河流，涓滴皆从心上过；官作军民之主，宽以恩，严以法，一方士庶，笑啼都到眼前来。
荔支
作者：张鼎思
朝代：明
体裁：七言律诗

到处娟娟映日红，绿榕相傍似青枫。枝头含露驱炎瘴，笼里生香入暗风。玳瑁已堪誇岭外，葡萄那许说西戎。归时我欲携干子，遮莫中州笑白公。
为沈幼玉题美人采花图·其一
作者：张鼐
朝代：明
体裁：七言绝句

朝笼轻霭暮笼霞，春入歌楼第几家。逐伴女郎来斗草，数声啼鸟满园花。
为沈幼玉题美人采花图·其二
作者：张鼐
朝代：明
体裁：七言绝句

莺啼深树燕还楼，晴日花香满院浮。笑折一枝迎玉辇，春风早到殿西头。
君马黄四解
作者：张鼐
朝代：明
体裁：乐府曲辞

君马黄，我马苍。两马争驰君马良，蹀躞扬鞭入帝乡。君马黄，我马黑。两马争驰君马德，黄金台上生颜色。君马如龙，我马如驹。两马争驰，我马踌躇。愿供天驷，敢畏驰驱。人亦有言，伏枥之下，壮夫不如。君齿之新，而我之初。振鬣一鸣，闻于天都。为问伯乐，其价何如。
夜坐
作者：张鼐
朝代：明
体裁：七言绝句

香浮帘外疑花笑，影到窗前喜月来。独有苦吟人未睡，三更移步点苍苔。
春雪饮红梅花下漫咏
作者：张鼐
朝代：明
体裁：四言诗

我闻花灾，风欺霜妒。惟其争妍，故有销堕。寒梅孤特，傲然风霜。白惟素质，红则浅妆。一枝雪态，万点春光。谁为清伴，疏竹两行。澹影无声，冰肌有骨。鹤举逍遥，龙潜孤寂。冷韵一庭，浮香四壁。乘时得气，杲日东生。雪消水来，大地成春。万紫千红，缤纷献媚。开落无言，梅花斯贵。
楼居春暮
作者：张鼐
朝代：明
体裁：七言律诗

春事初残雨一犁，豆苗瓜蔓长春畦。客来烹茗供新水，兴到衔杯续旧题。剩有图书翻枕上，总无亭馆近瀼西。小楼日出朝眠稳，为语流莺莫乱啼。
榴花曲
作者：张鼐
朝代：明
体裁：乐府曲辞

灼灼石榴花，疏疏五月雨。开落不关情，浪惹红裙妒。
清音阁同平仲夜话
作者：张鼐
朝代：明
体裁：五言律诗

平子吾宗望，相逢此地游。湖山同是客，云物已先秋。北岭看松路，西溪听雨舟。眼中惟尔我，沈醉坐江头。
登医巫闾山绝顶
作者：张鼐
朝代：明
体裁：古风

神州五岳神所居，辽西乃有医巫闾。长城不能断地脉，灵气盘结东扶馀。翠屏万叠遮大漠，危峰千尺凌清虚。砂头西奔似骇浪，山势北曳同衣袽。石壁巉巉俯绝壑，泉流滴滴下深渠。鼍冈磈礧苦折屐，鸟道盘屈惊摧车。逶迤百折山之半，别开一洞栖猿狙。山楼突兀凿新磴，佛火荒凉依旧庐。攀厓披棘上绝顶，天风欲堕吹襟裾。何当一埽狼烟息，山巅可勒燕然书。
睡起
作者：张鼐
朝代：明
体裁：七言绝句

乳燕自来花不语，沙鸥寻伴水常閒。觉来睡眼模糊处，半枕白云半枕山。
读书
作者：张鼐
朝代：明
体裁：古风

松风并竹响，万籁皆笙竽。高韵清入云，琅琅读我书。懒癖长畏人，畏人人迹疏。竹叶扫空阶，白云抱前除。良宵孤灯坐，酌茗陈编铺。颇似侣羲皇，聊复赓唐虞。疏钟散丛林，宿鸟巢高柯。月印水晶帘，风袅博山垆。眼明心亦快，时探罔象珠。愧彼斲轮者，糟粕真蘧庐。
赋得春色遥看近若无
作者：张鼐
朝代：明
体裁：五言排律

和风吹丽景，碧草动春晖。黛浅分苔砌，烟轻薄蕙帏。浮香疑入梦，澹影欲侵衣。雨过回塘杳，云深曲径微。王孙池上绿，塞客陇头菲。相浥疑相望，萋萋意不违。
赋得霜前白雁
作者：张鼐
朝代：明
体裁：七言律诗

霏霏金井露凝华，摇曳横空皓羽斜。寒阵几行迷野月，清声何处乱芦花。素心欲托衡阳梦，冷思还侵玉塞沙。为有稻粱恩未荅，帛书传入汉皇家。
野竹
作者：张鼐
朝代：明
体裁：七言绝句

何处小桥绕绿水，谁家茅屋挂青山。逢人若问桃源路，半在斜阳花坞间。
长安秋兴
作者：张鼐
朝代：明
体裁：七言律诗

禁墙萧瑟半霜林，宫月高悬桂影森。银阙晓钟开霁色，锦城暮角散清阴。瞻云不禁回乡梦，捧日长悬恋主心。欲拟长沙空太息，几回孤枕度蛩吟。
题刘锦衣扇山居对僧话图·其一
作者：张鼐
朝代：明
体裁：五言绝句

结茅倚长松，松涛散幽壑。山僧何处来，坐久松花落。
题刘锦衣扇山居对僧话图·其二
作者：张鼐
朝代：明
体裁：五言绝句

花径宿烟霞，柴门来杖履。枳壳自春风，芭蕉又春雨。
题山居二律·其一
作者：张鼐
朝代：明
体裁：五言律诗

卜筑成小隐，深山静掩扉。岚光下疏竹，石藓上苔矶。春谷樵云暗，寒溪渔月微。坐看天漠漠，白鹭自双飞。
题山居二律·其二
作者：张鼐
朝代：明
体裁：五言律诗

吾庐真可爱，一事不相关。绕屋几湾水，当窗一面山。梨香飘涧雪，藤影带花殷。是处浑无语，高吟意独闲。
题徐成夫画扇兰亭图六首·其一
作者：张鼐
朝代：明
体裁：六言诗

草阁独依松树，主人长对鹅群。不妨临池把酒，无限青山白云。
题徐成夫画扇兰亭图六首·其二
作者：张鼐
朝代：明
体裁：六言诗

百道泉声竹里，千峰雨色松间。黄鸟催觞新韵，白茅藉客初筵。
题王光禄公觐南园二十韵
作者：张鼐
朝代：明
体裁：五言排律

古堞临平圃，城南小有天。狎鸥新筑社，饮马旧开泉。竹径疏疏影，花蹊细细烟。游蜂先得路，乳燕正归椽。户揽西山爽，堂宜北海筵。松涛日风雨，梧井夜婵娟。灵榭绀宫閟，梵铃画阁悬。峰湾迷洞口，墙短出山巅。亭耸孤峦峙，桥通曲水涟。一帘捲红雨，半衲坐青莲。梅蕊方舒雪，杨枝又散绵。远风翻柳浪，平水布荷钱。桂树堪招饮，竹林可对贤。回廊初得句，丈室且逃禅。凫渚浮花瓣，渔矶隐钓船。鸥忘机不动，鹿野性弥坚。幻影成何事，浮名空自煎。菟裘尔有主，薖轴吾随缘。
题画扇
作者：张鼐
朝代：明
体裁：七言绝句

小桥流水带垂杨，倚仗柴门看夕阳。浅色白云浓色翠，晓山一抹几般妆。
题蒋民部竹径梅花卷
作者：张鼐
朝代：明
体裁：六言诗

迟日吾庐閒坐，三春一事栽花。小苑几番点缀，东君别领烟霞。
十想诗十首 其一 河豚
作者：强仕
朝代：明

春城灯事动，河豚首登俎。身远阖闾城，梦绕西施乳。
十想诗十首 其七 江鱼
作者：强仕
朝代：明

白鲞即黄鱼，鱼味过于鲞。见鲞不见鱼，空作并州想。
十想诗十首 其三 江鲚
作者：强仕
朝代：明

江鲚色如银，大者乃兼尺。雕盘荐腹腴，一饱千金直。
十想诗十首 其九 银鱼
作者：强仕
朝代：明

银鱼笠泽生，小白无乃是。季鹰思莼鲈，此味未应弃。
十想诗十首 其二 蛤蜊
作者：强仕
朝代：明

蛤蜊称海错，金胎裹银壳。若士海上游，食此翔廖廓。
十想诗十首 其五 枇杷
作者：强仕
朝代：明

枇杷夏中熟，金弹怜多摘。词邦仅有之，空存皮与核。
十想诗十首 其八 鲥鱼
作者：强仕
朝代：明

鲥鱼信多骨，鲜味此独出。子固不能诗，文名应不没。
十想诗十首 其六 杨梅
作者：强仕
朝代：明

五月熟杨梅，匀圆如火齐。说似西江人，口角流清泚。
十想诗十首 其十 螃蟹
作者：强仕
朝代：明

左手持酒杯，右手无蟹螯。谁云宦游乐，秋来倍寂寥。
十想诗十首 其四 樱桃
作者：强仕
朝代：明

子美食樱桃，题诗叹转蓬。空怜点唇绛，尽作滴阶红。
十想诗十首·河豚
作者：强仕
朝代：明

春城灯事动，河豚首登俎。身远阖闾城，梦绕西施乳。蛤蜊称海错，金胎裹银壳。若士海上游，食此翔廖廓。江鲚色如银，大者乃兼尺。雕盘荐腹腴，一饱千金直。子美食樱桃，题诗叹转蓬。空怜点唇绛，尽作滴阶红。枇杷夏中熟，金弹怜多摘。词邦仅有之，空存皮与核。五月熟杨梅，匀圆如火齐。说似西江人，口角流清泚。白鲞即黄鱼，鱼味过于鲞。见鲞不见鱼，空作并州想。鲥鱼信多骨，鲜味此独出。子固不能诗，文名应不没。银鱼笠泽生，小白无乃是。季鹰思莼鲈，此味未应弃。左手持酒杯，右手无蟹螯。谁云宦游乐，秋来倍寂寥。
咏向长
作者：强仕
朝代：明

子平谢累辟，雅志在隐居。乏食或有馈，取足反其馀。读易深自悟，人世等蘧庐。谓贫富不及，谓贱贵不如。敕言婚嫁毕，家事毋关余。同好有禽生，肆意相与娱。五岳游躅遍，高风映简书。
咏梁鸿
作者：强仕
朝代：明

伯鸾古贤人，乃在杵臼闲。夫妇共守志，逃名入深山。举案每齐眉，睢鸠两关关。凄凉五噫歌，东出辞帝阛。齐鲁复荆吴，长住遂不还。为佣岂无劳，顾己少外患。终葬烈士旁，高风邈难攀。
咏王霸
作者：强仕
朝代：明

儒仲有清节，始亦赴徵命。造廷抗高辞，不肯臣万乘。归来事躬耕，蓬藋掩门径。翩翩故人子，相过容服盛。一念儿曹羞，客去卧不应。赖有贤妇言，不失初守正。嘉遁遂终身，清辉两相映。
碧山社会次俞是堂韵二首
作者：强仕
朝代：明

雪泥踪迹动经年，重捧芝函意恻然。宿德久悬丹陛望，闲心欲伴碧山禅。嗣音正羡空桑奏，为国时搜下泽贤。问俗画熊来早暮，水沉一炷石楼烟。微官晚岁只虚名，旧学清时足隽声。偶向月中聊桂籍，欲从天汉拂尘缨。菲葑下采知同味，桑梓难忘自有情。白首郎瞻黑头相，可能冷落断金盟。
碧山社会次俞是堂韵二首·其一
作者：强仕
朝代：明

雪泥踪迹动经年，重捧芝函意恻然。宿德久悬丹陛望，闲心欲伴碧山禅。嗣音正羡空桑奏，为国时搜下泽贤。问俗画熊来早暮，水沉一炷石楼烟。
碧山社会次俞是堂韵二首·其二
作者：强仕
朝代：明

微官晚岁只虚名，旧学清时足隽声。偶向月中聊桂籍，欲从天汉拂尘缨。菲葑下采知同味，桑梓难忘自有情。白首郎瞻黑头相，可能冷落断金盟。
题邹士则西爽轩
作者：强怡
朝代：明

汲井事晨盥，华轩肃且清。敞扉面西麓，众峰何峥嵘。岩岫落棂牖，云霞集檐楹。鲜飙天际来，轻岚席上生。灏气薄琴册，余润沾緌樱。逍遥适意志，因之怡遁情。
西湖竹枝歌·其一
作者：强珇
朝代：明
体裁：词

湖上女儿学琵琶，满头都插闹妆花。自从弹得《阳关曲》，只在湖船不在家。
丙申六月过吴子往荻秋庵
作者：归子慕
朝代：明

萧瑟湖上庐，六月如清秋。凉雨过柴门，葡萄风飕飕。草阁摇绿杨，欲随云水流。水滨一稚子，洋洋何所求。终日无一鱼，持竿钓不休。问之向我笑，使我心忘忧。
元德秀
作者：归子慕
朝代：明
体裁：古风

我爱元德秀，天然真澹姿。荣进非所好，聊仕亦不辞。于彼纷华中，连䘧歌于蔿。一日驾柴车，欲去亦不疑。惟尽利名心，长得情性怡。饮酒弹鸣琴，眉宇若见之。悠悠千载下，寤寐劳相思。
北地晓征
作者：归子慕
朝代：明
体裁：七言绝句

夜半寒鸡不忍听，主人炊熟梦初醒。出门不复知南北，马上持鞭数七星。
城北初夏
作者：归子慕
朝代：明

三见草木荣，栖栖犹未旋。偶与城市远，因耽此地偏。独馆背清池，一无俗事牵。晨兴课书罢，日午蛙声喧。出门见新秧，微绿映远田。久晴初得雨，稚子亦欣然。田父说岁占，今兹定有年。物情既如此，予乐复何言。
壬寅正月西村筑室成
作者：归子慕
朝代：明
体裁：古风

经始逼岁除，春肇室云考。结构称心为，弥拙亦弥好。村树既罗列，溪流复萦抱。北牖移修篁，南圃艺药草。室中图与书，閒暇可探讨。农人理耰锄，念此岁供早。顾我长负痾，不耕惭亦饱。
宿茅斋
作者：归子慕
朝代：明

孤斋悬清夜，孤枕秋虫边。飒飒松林雨，汩汩流暗泉。所思在远方，揽衣不能眠。山半歌者谁，山僧如哀猿。
寄姚孟长
作者：归子慕
朝代：明
体裁：古风

道同不用结，气同不用求。神在未交先，彼此潜相投。感君嘐嘐志，高广正无俦。慷慨灯前言，奚止情绸缪。男子患无志，有志良难酬。怀居易随俗，安乐生烦忧。可怜早春役，烟雨维扬舟。不知何所牵，行止不自由。殷勤孟秋约，期届无淹留。
对客
作者：归子慕
朝代：明

默然对客坐，竟坐无一语。亦欲通殷勤，寻思了无取。好言不关情，谅非君所与。坦怀两相忘，何害我与汝。
庚子正月吴子往见过同访高存之于漆湖
作者：归子慕
朝代：明

令节思故人，流光惧蹉跎。心在隰桑篇，三复当如何。忽闻叩门声，良友远见过。携我访同志，诘朝鼓轻艖。情殷无遥路，信宿逾关河。依然漆湖上，春山渺晴波。主人愉愉如，兼以风日和。风和卷帘坐，开尊鸟来歌。忘饮饮更适，不觉芳颜酡。阶前山茶花，落英何其多。
感悟
作者：归子慕
朝代：明
体裁：古风

人人惜富贵，富贵谅难私。居位食其食，抱关有攸司。若怀冻馁忧，不如农桑宜。平心任公道，天下能者为。人事当前昏，事后更相嗤。三十五年前，历历皆可思。以此徵后来，何劳复多疑。愿言谢将迎，履坦希前知。
戊戌秋夜郡邸不寐
作者：归子慕
朝代：明

中宵寒自抚，窅然思不汩。风开不扃户，床前泻明月。明月渐上床，团团树中没。惟见苍莽间，古刹静突兀。昨日同游人，各各归偃息。宵旦送往事，古今坐超忽。风吹殿角铃，不寐到明发。
春日过荻秋庵
作者：归子慕
朝代：明

迥绝幽栖处，何当春日过。花开当午足，蜂过短墙多。清世羲皇梦，沧浪孺子歌。同心吾辈在，天壤乐如何。
期顾德甫兄弟看花不至
作者：归子慕
朝代：明

脉脉春欲深，迟迟日方午。闲闲溪桥边，寂寂桃花坞。浅水潮初生，渔舟倒出浦。无奈东风狂，花落不可数。
泛湖
作者：归子慕
朝代：明
体裁：古风

离居久相思，乍见人情喜。各从远方来，相知若伊始。晴空泛秋湖，天际水瀰瀰。中流将焉如，东西非所拟。微风送轻舟，飒入芦丛里。村家插新标，有酒清且旨。渔人近前问，银鱼初出水。美物应佳节，及时在我尔。涤盏欣对酌，高情讵能已。言旋发清歌，夕阳下西涘。童冠乐何如，点也千秋起。
移居
作者：归子慕
朝代：明

冉冉岁云暮，寒风正凄其。言辞东村宅，去适西村庐。岂无旧巢恋，欢与吾仲居。西村况不远，相去一里余。回瞻竹树间，炊烟出前厨。吾病四十衰，厌厌日不如。忧患易反本，戚戚念友于。安得我叔氏，亦复来于兹。遥望城中山，引领空嗟咨。
西窗
作者：归子慕
朝代：明

梅阴荫西窗，实繁枝叶低。小鸟时来鸣，向我如栖栖。一鸟鸣未已，一鸟随和之。鸟声处处起，高下声参差。日出闻鸟声，不觉日已西。池塘小雨过，夕阳鹧鸪啼。
辛丑夏日闲居
作者：归子慕
朝代：明

闲居不胜娱，何妨抱微疾。长以无事心，当彼摄生术。白日一何长，临窗坐扪虱。饭余弄清琴，卧起展残帙。孤云御微风，翩翩独高出。
过王世周北城幽居二首
作者：归子慕
朝代：明

溪溪绿树间红花，道是桃源是若耶。西近青山东近郭，白云低处是君家。野径无人芳草春，无情独对野花新。老夫自爱东风立，蝴蝶娇痴不畏人。
过王世周北城幽居二首·其一
作者：归子慕
朝代：明

溪溪绿树间红花，道是桃源是若耶。西近青山东近郭，白云低处是君家。
过王世周北城幽居二首·其二
作者：归子慕
朝代：明

野径无人芳草春，无情独对野花新。老夫自爱东风立，蝴蝶娇痴不畏人。
闲居寄沈伯和博士（时伯和将之京应贡举）
作者：归子慕
朝代：明

蹇劣仍负疴，分定无越想。柴门槿叶疏，卧看人来往。江南寒信迟，十月气和朗。一夜好雨过，阶前菜甲长。念我远行人，中心怅养养。盘餐有余滋，高驾何时枉。
馆城北
作者：归子慕
朝代：明

妻孥昔居城，我淹江上庐。妻孥来江上，我去城北居。城北何所事，二生喜从余。既爱童子真，且得人事疏。长夏北窗竹，风吹几上书。坐看墙外帆，树中去徐徐。中情苟无系，触物皆有余。今兹对佳节，秋风秋月初。香稻感我鼻，归食江上鱼。小女解思父，一见当何如。
偶成
作者：归昌世
朝代：明
体裁：古风

出户事如织，不若深闭关。只缘长贫贱，遂觉心神閒。有时静看云，目数飞鸟还。栽花既云劳，灌畦亦孔艰。不有田园乐，何方驻衰颜。
叔父季思别业
作者：归昌世
朝代：明
体裁：古风

性本耽幽寂，自然爱丘园。时复执道书，独坐当南轩。清风池上来，有客閒叩门。共坐竹林语，萧然酌一尊。隔溪闻犬吠，杂以樵者言。斜日返深巷，鸟雀林中喧。出门忽自得，缓步忘远村。归途殊眇眇，月白萝阴繁。
和陶杂诗七首
作者：归昌世
朝代：明

宇宙何茫茫，起灭同一尘。胡为一日间，各营百年身。华堂与崇丘，去疏来者亲。我庐非我有，四顾谁为邻。有如远行客，当夕已戒晨。有怀不胜蹉，举目皆劳人。清溪直村坞，修竹带邻曲。花明户未开，风暖睡初足。道侣两三人，开尊傍棋局。永夜杂笑言，留宾方灭烛。柝响间疏钟，群乌啼朝旭。晨朝理轻策，日暮脱归鞅。行行林水间，修然濠濮想。时见行路人，芒芒将焉往。不如播种者，晴雨候消长。野舟横可渡，不复愁河广。深感田父言，耕耰戒卤莽。秋深霜露繁，高原榆柳稀。征途戒舟车，鸿雁天边归。徘徊歧路旁，薄寒吹我衣。悠悠自世路，幽独那可违。束发万里志，终焉老一经。夕秀复朝华，孺子多早成。老少不相及，时事亦变更。隐几静焚香，和墨书《黄庭》。草莽无远图，不寐晨鸡鸣。兵食仰东南，怆然伤我情。春半暖初回，疏雨兼和风。新晴临晓江，万象一镜中。策杖访僧寮，披榛小径通。梵音令人静，世事皆楚弓。虽有鉴物智，不易伪与真。虽有转世权，不返浇与淳。宇宙穷万道，日月仍长新。四皓乃翼汉，三户终亡秦。贤圣递御天，同作空中尘。顾彼溪上农，耰锄良已勤。酌酒更相呼，自与渔樵亲。前有车马客，停骖来问津。告以行路难，慷慨泪沾巾。长吁归去来，低回愧斯人。
和陶杂诗七首·其一
作者：归昌世
朝代：明

宇宙何茫茫，起灭同一尘。胡为一日间，各营百年身。华堂与崇丘，去疏来者亲。我庐非我有，四顾谁为邻。有如远行客，当夕已戒晨。有怀不胜蹉，举目皆劳人。
和陶杂诗七首·其七
作者：归昌世
朝代：明

虽有鉴物智，不易伪与真。虽有转世权，不返浇与淳。宇宙穷万道，日月仍长新。四皓乃翼汉，三户终亡秦。贤圣递御天，同作空中尘。顾彼溪上农，耰锄良已勤。酌酒更相呼，自与渔樵亲。前有车马客，停骖来问津。告以行路难，慷慨泪沾巾。长吁归去来，低回愧斯人。
和陶杂诗七首·其三
作者：归昌世
朝代：明

晨朝理轻策，日暮脱归鞅。行行林水间，修然濠濮想。时见行路人，芒芒将焉往。不如播种者，晴雨候消长。野舟横可渡，不复愁河广。深感田父言，耕耰戒卤莽。
和陶杂诗七首·其二
作者：归昌世
朝代：明

清溪直村坞，修竹带邻曲。花明户未开，风暖睡初足。道侣两三人，开尊傍棋局。永夜杂笑言，留宾方灭烛。柝响间疏钟，群乌啼朝旭。
和陶杂诗七首·其五
作者：归昌世
朝代：明

束发万里志，终焉老一经。夕秀复朝华，孺子多早成。老少不相及，时事亦变更。隐几静焚香，和墨书《黄庭》。草莽无远图，不寐晨鸡鸣。兵食仰东南，怆然伤我情。
和陶杂诗七首·其六
作者：归昌世
朝代：明

春半暖初回，疏雨兼和风。新晴临晓江，万象一镜中。策杖访僧寮，披榛小径通。梵音令人静，世事皆楚弓。
和陶杂诗七首·其四
作者：归昌世
朝代：明

秋深霜露繁，高原榆柳稀。征途戒舟车，鸿雁天边归。徘徊歧路旁，薄寒吹我衣。悠悠自世路，幽独那可违。
咏落叶
作者：归昌世
朝代：明

除却离忧百事慵，重来苔径旧时踪。江清秋响风催棹，鸟去庭空月照筇。回首独愁千万树，隔林细数两三峰。茫茫憔悴初冬色，飒沓时闻五夜钟。
旅怀
作者：归昌世
朝代：明
体裁：五言律诗

亦有嵇康癖，偏宜谢奕狂。酒中遗往事，梦里失他乡。野旷云开树，窗明月在床。扁舟生计好，最苦夜猿长。
槎溪道中
作者：归昌世
朝代：明
体裁：五言律诗

苍茫岐路色，立马一踟蹰。树到高原合，村临大泽虚。孤云悬野鸟，落日返樵渔。数点青山外，依稀是故庐。
秋怀·其一
作者：归昌世
朝代：明
体裁：古风

壁蛩收残音，哀蝉振馀响。图书盈坐隅，览古叹其往。扬子千载知，钟期并时赏。穷通非巧拙，徒为增俛仰。
秋怀·其二
作者：归昌世
朝代：明
体裁：古风

不雨竹犹响，未露草先湿。斋空觉风来，石暝如人立。旅客有归梦，柝惊夜何急。举酒酹桂丛，言旋会将及。
秋日怀献之
作者：归昌世
朝代：明
体裁：古风

小斋杂林木，前后任栖息。幽境静里过，秋光閒处得。天风动琴书，澹然白云色。思与故人共，惆怅空相忆。
题古社图
作者：归昌世
朝代：明
体裁：古风

玄阴穷短晷，凄风号北林。伊人美无度，高会惬我心。愿言振骚雅，一返太古音。斯意空千秋，玄览一何深。高堂罗群英，前除鸣素琴。含情同慨慷，对酒不能斟。纡郁今古间，旷焉发高吟。久要意何许，睇彼青山岑。
丙辰自南宫下第还避倭往来无定居亲交少至独有一二同志时来问学
作者：归有光
朝代：明
体裁：七言绝句

江乡卜筑又城皞，春去秋来似雁臣。总是寂寥扬子宅，如何更有问奇人。
东房夹竹桃花
作者：归有光
朝代：明

奇卉来异境，粲粲敷红英。芳姿受命独，奚假桃竹名。昔来此花前，时闻步屧声。今日花自好，兹人已远行。无与共幽赏，长年锁空庭。昨来一启户，叹息泪纵横。
乙卯冬留别安亭诸友
作者：归有光
朝代：明

黾勉复行役，殷勤感故知。悠悠寒水上，猎猎朔风吹。弹雀人多笑，屠龙世久嗤。往来诚数数，公等得无疑。
乙卯冬留别安亭诸友
作者：归有光
朝代：明

黾勉复行役，殷勤感故知。悠悠寒水上，猎猎朔风吹。弹雀人多笑，屠龙世久嗤。往来诚数数，公等得无疑？
书王氏墓碣寄子敬淀山湖上
作者：归有光
朝代：明

少小慕节义，沟壑诚所安。檃括游燕都，侯王不可干。甘从渭滨叟，垂老尚投竿。于世无一能，性颇好词翰。王子钦姊节，兴言涕汍澜。两髦尚如见，廿年骨已寒。丐余书贞石，庶几垂不刊。吾书复自读，亦能清肺肝。一扫齐、梁习，谅可追孟、韩。
二石歌
作者：归有光
朝代：明

太湖波翻江海连，二石飞来堕我前。大者恢诡作蛮舞，高者翛翛特清楚。忆昔秦公辟西圃，岩愕争来献庭户。悠然日与西山伍，大贤名迹成往古。我见拜之礼亦可，近者尚书称豪武。致石如此颇可数，初如大旗绝漠起。睨视嶷然又若九皇圣人，鹑居鸟行衣垂羽。独立崆峒之野观天宇，云将、鸿蒙不得语。自我有此日婆娑，无酒且能发高歌，属当远行奈若何？迟回尚得一月多，来观莫厌数百过。嗟我安能龙食清，垂老疲役违吾情？
京邸有怀
作者：归有光
朝代：明

帝国云天上，乡关渺何许？城头日色黄，隔壁闻吴语。忽忽有所思，默默久延伫。人情别离好，共处谁怜汝？
偶成四绝 其一 芙蓉花
作者：归有光
朝代：明

一自当年谢合欢，不堪常见月团圞。于今生事如秋水，惟有芙蓉花好餐。
偶成四绝 其三 乞贷
作者：归有光
朝代：明

西窗睡觉日方曛，坐见青山起暮云。剩得少年狂易在，向人犹自说刘殷。
偶成四绝 其二 乡邻
作者：归有光
朝代：明

未信昌黎能送穷，但看登极是稯稯。六韬、金版知何用，不及乡邻卖菜翁。
偶成四绝 其四 忤逆
作者：归有光
朝代：明

推山调达自相加，满眼婆提与夜叉。为爱如来深法坐，飞来箭镞是莲花。
偶成四绝·芙蓉花
作者：归有光
朝代：明

一自当年谢合欢，不堪常见月团圞。于今生事如秋水，惟有芙蓉花好餐。未信昌黎能送穷，但看登极是稯稯。六韬、金版知何用，不及乡邻卖菜翁。西窗睡觉日方曛，坐见青山起暮云。剩得少年狂易在，向人犹自说刘殷。推山调达自相加，满眼婆提与夜叉。为爱如来深法坐，飞来箭镞是莲花。
光福山
作者：归有光
朝代：明

十载重来古寺中，布衣犹似昔年逢。山僧却记吾名姓，不击阇黎饭后钟。
冰崖草堂赋
作者：归有光
朝代：明

倚玉山之孤峙兮，前娄水之迂萦。占恺爽于邑中兮，雄面势于山阳。有默斋之主人兮，搆冰崖之草堂。既命名之特异兮，讯斯义其谁当？惟兹山之秀丽兮，日悠然其可望。览云物之生态兮，忽朝暮之无常。奚所夏暑冬寒兮，历四时而凝霜。知主人之远志兮，托幽遐以自将。少负奇以抗节兮，抱终天于蛮荒。泣苍梧之不返兮，踰五岭以傍徨。卒茕茕以自遂兮，廓天路之翱翔。执法度以匡主兮，志不毁乎直方。逭鈇钺之严诛兮，即远窜乎夜郎。旋蒙恩以内徙兮，赖天王之圣明。秉外台之宪节兮，赫金紫之辉煌。一朝去此而不顾兮，飘然来即乎故乡。嗟夫，食肉之多鄙兮，人皆以衣锦为荣。终纷竞以火驰兮，日炎炎其无央。似夸父之逐日兮，孰知暍而慕大清凉！吾览斯堂之名兮，洒然如御夫北风之？。追范蠡于五湖兮，见伯夷于首阳。佩明月之宝璐兮，然犹思乎褐裳。厌鼎臑之盈望兮，志不去乎糟糠。开北牖以仰视兮，丹崖翠壁凛然冰壑之英。恍乎雪山之阳兮，冽冽乎冬气之长。朝受命而夕饮冰兮，吾尝闻此语于蒙庄。嘉君子之德音兮，志志节之弥强。爰作赋以颂祷兮，祈寿考之无疆。
冰崖草堂赋
作者：归有光
朝代：明
体裁：古风

倚玉山之孤峙兮，前娄水之迂萦。占恺爽于邑中兮，雄面势于山阳。有默斋之主人兮，搆冰崖之草堂。既命名之特异兮，讯斯义其谁当？惟兹山之秀丽兮，日悠然其可望。览云物之生态兮，忽朝暮之无常。奚所夏暑冬寒兮，历四时而凝霜。知主人之远志兮，托幽遐以自将。少负奇以抗节兮，抱终天于蛮荒。泣苍梧之不返兮，踰五岭以傍徨。卒茕茕以自遂兮，廓天路之翱翔。执法度以匡主兮，志不毁乎直方。逭鈇钺之严诛兮，即远窜乎夜郎。旋蒙恩以内徙兮，赖天王之圣明。秉外台之宪节兮，赫金紫之辉煌。一朝去此而不顾兮，飘然来即乎故乡。嗟夫，食肉之多鄙兮，人皆以衣锦为荣。终纷竞以火驰兮，日炎炎其无央。似夸父之逐日兮，孰知暍而慕大清凉！吾览斯堂之名兮，洒然如御夫北风之�。追范蠡于五湖兮，见伯夷于首阳。佩明月之宝璐兮，然犹思乎褐裳。厌鼎臑之盈望兮，志不去乎糟糠。开北牖以仰视兮，丹崖翠壁凛然冰壑之英。恍乎雪山之阳兮，冽冽乎冬气之长。朝受命而夕饮冰兮，吾尝闻此语于蒙庄。嘉君子之德音兮，志志节之弥强。爰作赋以颂祷兮，祈寿考之无疆。
初发白河
作者：归有光
朝代：明

白河流水日汤汤，直到天津接海洋。我欲乘舟从此去，明朝便拟到家乡。胡风刮地起黄沙，三月长安不见花。却忆故乡风景好，樱桃初熟正还家。
初发白河·其一
作者：归有光
朝代：明

白河流水日汤汤，直到天津接海洋。我欲乘舟从此去，明朝便拟到家乡。
初发白河·其二
作者：归有光
朝代：明

胡风刮地起黄沙，三月长安不见花。却忆故乡风景好，樱桃初熟正还家。
十八学士歌
作者：归有光
朝代：明
体裁：古风

十八学士谁比方，争如瑚琏登明堂。立本丹青褚亮赞，至今遗事犹焜煌。有隋之季天壤坼，英雄草昧皆侯王。真人挥霍静区宇，遂偃干戈兴文章。天策弘开盛儒雅，群髦会萃皆才良。丈夫逢时能自见，智谋艺术皆雄长。惜哉嘉猷亦未远，风流犹自沿齐、梁。吾读成周《卷阿》诗，吉士蔼蔼如凤皇。能以六典致太平，远追二帝轶夏、商。唐初得士宜比迹，胡为致治非成、康？中间岂无河、汾徒，晻遏师门竟不扬。吁嗟房、杜已如此，何恨薛生先蚤亡！
十八学士歌
作者：归有光
朝代：明

十八学士谁比方，争如瑚琏登明堂。立本丹青褚亮赞，至今遗事犹焜煌。有隋之季天壤坼，英雄草昧皆侯王。真人挥霍静区宇，遂偃干戈兴文章。天策弘开盛儒雅，群髦会萃皆才良。丈夫逢时能自见，智谋艺术皆雄长。惜哉嘉猷亦未远，风流犹自沿齐梁。吾读成周《卷阿》诗，吉士蔼蔼如凤凰。能以六典致太平，远追二帝轶夏商。唐初得士宜比迹，胡为致治非成康。中间岂无河汾徒，唵遏师门竟不扬。吁嗟房杜已如此，何恨薛生先蚤亡。
十八学士歌
作者：归有光
朝代：明

十八学士谁比方？争如瑚琏登明堂。立本丹青褚亮赞，至今遗事犹焜煌。有隋之季天壤坼，英雄草昧皆侯王。真人挥霍静区宇，遂偃干戈兴文章。天策弘开盛儒雅，群髦会萃皆才良。丈夫逢时能自见，智谋艺术皆雄长。惜哉嘉猷亦未远，风流犹自沿齐、梁。吾读成周《卷阿》诗，吉士蔼蔼如凤皇。能以六典致太平，远追二帝轶夏、商。唐初得士宜比迹，胡为致治非成、康？中间岂无河、汾徒，晻遏师门竟不扬。吁嗟房、杜已如此，何恨薛生先蚤亡！
南旺
作者：归有光
朝代：明

嗟我南行舟，日夜向南浮。今日看汶水，自此南北流。帝京忽已远，落日生暮愁。当年宋尚书，庙貌崇千秋。丈夫苟逢时，何必有大猷？叹我学禹贡，胸中罗九州。杖策空去来，令人笑白头。尝疑伯颜策，毋乃非令谋！洪范天锡禹，大道衍箕畴。五行有汩陈，三事乃不修。鲧堤日以兴，百川失其由。不见徐、房间，黄河载高丘。
南旺
作者：归有光
朝代：明

嗟我南行舟，日夜向南浮。今日看汶水，自此南北流。帝都忽已远，落日生暮愁。当年宋尚书，庙貌崇千秋。丈夫苟逢时，何必无大猷。叹我学禹贡，胸中罗九州。杖策空去来，令人笑白头。尝疑伯颜策，毋乃非令谋。洪范天锡禹，大道衍箕畴。五行有汩陈，三事乃不修。鲧堤日以兴，百川失其由。不见徐房间，黄河载高丘。
又赠陆太学
作者：归有光
朝代：明

羡君家在下浦居，百里青山入具区。自种湖田供伏腊，万竿修竹满床书。
叠赏荷前韵
作者：归有光
朝代：明

红衣撩乱水泉香，醉眼惊看非此乡。满目烟霞生物色，无情鱼鸟任猖狂。翠盘琛丽流明月，宝盖攒罗迥昊苍。更见一枝然水底，天教神女浴沧浪。
和俞质甫夏雨效联句体三十韵
作者：归有光
朝代：明

浮云方叆叇，光景遂已戢。浃旬深霪澍，千里破封蛰。茫茫河伯叹，萧萧山鬼泣。灵曜邃高居，朱明閟赫翕。希微澹将开，淅沥吹又急。遇夜转连绵，酾流更湁潗。万壑㘊霵鸣，百川灌注入。池容添纹縠，林色浸淤浥。离毕月暂耿，宿井星恒湿。潋滟湖光翻，蹙咽海潮涩。霓旌尚高翔，云衣犹日缉。水覆讵可收，天漏谁能葺。马牛三江混，鸿濛九峰立。嗟我来自东，独行阻虚邑。梦离思明两，筮坎成荐习。谁假卜商盖，但戴杜甫笠。缤纷馀花落，寂寞愁乌集。穷巷长闭门，高河近通汲。天地政氤氲，电风递呼吸。悽悽听晨鸟，濛濛睇宵熠。作乂徵时旸，思文忧民粒。蛙黾费灰酒，鱼虾饶掇拾。广室坐增悽，匡床听生悒。何由度日阕，安能使家给？泥涂跲重茧，梅润侵什袭。寒袍故恋绨，澜简慵启笈。顾叹风云满，宁使蛟龙絷！短屐徒齿齿，折巾空岌岌。俯仰观宇宙，坱圠迷原隰。阻饥知不免，寅亮岂所及！
咏史
作者：归有光
朝代：明

昔在齐威王，选人以治氓。惟彼阿大夫，籍络日有声。唯此即墨宰，小人共谗倾。是非并颠倒，四境交侵兵。安得召左右，阿党尽为烹？昔在楚庄王，三年不听政。膝上置美女，饮酒不曾醒。有鸟止于阜，不蜚亦不鸣。安得任伍举，一朝霸名成？昔在帝武丁，三年不出令。恭默以思道，殷国未能宁。安得梦圣人，求之傅岩形？
壬戌南还作
作者：归有光
朝代：明

半月困漳卫，今旦望邹峄。景风时迎舟，积水不盈尺。行路日淹留，归思逾急迫。昔往冒飞雪，今来见秀麦。蕴抱无经纶，徒旅空络绎。西苑方呈兔，东郡亦雨鲫。番禺有假号，建州乃充斥。奈何唐尧朝，不用贾生策。玄文故幽处，卮蜡益润泽。天命苟无常，人生实多僻。去去勿复言，牧豕在大泽。
壬戌南还作
作者：归有光
朝代：明

自出皇都门，渌水明可掬。高风抟羊角，飞沙旋雾縠。乘快得顺流，溯行又转辘。长河亘千里，回溪每九曲。时序值暮春，光景信明淑。市邑临水折，岸柳新雨沐。欲问北州故，但以南期促。同行近百艘，晨夕相追逐。挂席雁翅接，转棹鱼尾续。长闻夜集喧，又见风排簇。所遇皆南金，胡为弃荆玉？非有弹冠庆，相呼入山麓。半月困漳、卫，今旦望邹、峄。景风时迎舟，积水不盈尺。行路日淹留，归思愈急迫。昔往冒飞雪，今来见秀麦。蕴抱无经纶，徒旅空络绎。西苑方呈兔，东郡亦雨鲫。番禺有假号，建州乃充斥。奈何唐尧朝，不用贾生策？玄文故幽处，卮蜡益润泽。天命苟无常，人生实多僻。去去勿复言，牧豕在大泽。
壬戌南还作·其一
作者：归有光
朝代：明

自出皇都门，渌水明可掬。高风抟羊角，飞沙旋雾縠。乘快得顺流，溯行又转辘。长河亘千里，回溪每九曲。时序值暮春，光景信明淑。市邑临水折，岸柳新雨沐。欲问北州故，但以南期促。同行近百艘，晨夕相追逐。挂席雁翅接，转棹鱼尾续。长闻夜集喧，又见风排簇。所遇皆南金，胡为弃荆玉？非有弹冠庆，相呼入山麓。
壬戌南还作·其二
作者：归有光
朝代：明

半月困漳、卫，今旦望邹、峄。景风时迎舟，积水不盈尺。行路日淹留，归思愈急迫。昔往冒飞雪，今来见秀麦。蕴抱无经纶，徒旅空络绎。西苑方呈兔，东郡亦雨鲫。番禺有假号，建州乃充斥。奈何唐尧朝，不用贾生策？玄文故幽处，卮蜡益润泽。天命苟无常，人生实多僻。去去勿复言，牧豕在大泽。
奉托俞宜黄访求危太朴集并属蒋萧二同年及长
作者：归有光
朝代：明

昔年宋学士，尝称太朴文。独力撑颓宇，清响薄高云。余少略见之，讽诵每欣欣。淡然玄酒味，曾不涉世氛。如欲复大雅，斯人真可群。苟非知音赏，宋公安肯云。嗟乎轻薄子，狂犬方狺狺。惜哉简帙亡，家簏少所蕴。徒为尝一脔，盈鼎未有分。四贤宦游地，博达多前闻。为我一咨访，庶以慰拳勤。
奉托俞宜黄访求危太朴集并属蒋萧二同年及长城吴博士
作者：归有光
朝代：明

昔年宋学士，尝称太朴文。独力撑颓宇，清响薄高云。余少略见之，讽诵每忻忻。淡然玄酒味，曾不涉世芬。如欲复大雅，斯人真可群。苟非知音赏，宋公安肯云？嗟乎轻薄子，狂吠方狺狺。惜哉简帙亡，家簏少所蕴。徒为尝一脔，盈鼎未有分。四贤宦游地，博达多前闻。为我一咨访，庶以慰拳勤。
奉酬冯太守行视西山关隘次宋庄见弃田有作
作者：归有光
朝代：明

云、代搏胡兵，千里羽书亟。戒邻畏明牧，循山转危踬。通谷数行周，在所皆行至。猃狁虽匪茹，中国亦有备。所悲《云汉》诗，馀黎靡孑遗。今岁洪水割，怀襄颇不异。巨浪落高崖，排蹙万石坠。周原昔膴膴，一朝化碛地。野老向天哭，前古所未记。迢迢孤岭绝，习习阴风吹。月明清霜白，虚馆不成寐。何计恤疲氓，赋诗以言志。往往展卷读，纸上见残泪。昔闻《舂陵行》，今人岂轩轾？余亦忝禄食，空尔徒叹愧。
奉酬冯太守行视西山关隘次宋庄见弃田有作
作者：归有光
朝代：明

云代搏胡兵，千里羽书亟。戒邻畏明牧，循山转危踬。通谷数行周，在所皆行至。猃狁虽匪茹，中国亦有备。所悲《云汉》诗，余黎靡孑遗。今岁洪水割，怀襄颇不异。巨浪落高崖，排蹙万石坠。周原昔禋禋，一朝化碛地。野老向天哭，前古所未记。迢迢孤岭绝，习习阴风吹。月明清霜白，虚馆不成寐。何计恤疲氓，赋诗以言志。往往展卷读，纸上见残泪。昔闻《舂陵行》，今人岂轩轾。余亦忝禄食，空尔徒叹愧。
姜御史年九十六
作者：归有光
朝代：明

柱后千寮竦，林间百岁将。同官皆不在，异世已如忘。犹辨蝇书细，能令鸠杖光。洪崖今可见，未必有丹方。
宋康王乘龙渡河
作者：归有光
朝代：明

大漠风悲青盖遥，七陵烟雨暮萧条。康王若得真龙驭，肯向钱塘问海潮？
宝应县阻风
作者：归有光
朝代：明

夜泊淮阴城，蚤向淮南路。理棹逢西风，猖狂恣号怒。清河千里中，东风日相误。祈此一日风，终竟不可遇。苍天岂有心，莫可诘其故。但看北去舟，凌风如飞渡。翻为去人快，顿忘吾所务。淼淼湖披深，今日何可渡？
寓漕湖钱氏钱本吴越王裔聚族于此地名钱港
作者：归有光
朝代：明

钱港湖乡杳，名家古木裁。微茫诸水汇，飘泊一船来。问遗交情厚，流连笑口开。因看吴越谱，世事使人哀。
小屯
作者：归有光
朝代：明

小屯不知名，土屋十数家。少妇时出汲，黄沙没弓鞋。
山茶
作者：归有光
朝代：明

山茶孕奇质，绿叶凝深浓。往往开红花，偏在白雪中。虽具富贵姿，而非妖冶容。岁寒无后凋，亦自当春风。吾将定花品，以此拟三公。梅君特而洁，乃与夷叔同。
徐州同朱进士登子房山
作者：归有光
朝代：明
体裁：古风

入舟忽不乐，呼侣登崇丘。子房信高士，祠处亦清幽。俯视徐州城，黄河映带流。青山如环抱，一发悬孤州。河流日侵齧，淼淼洞庭秋。鸟犬争死人，冈陇多髑髅。使者沉白马，守臣记黄楼。叹我亦何为，空尔生百忧。生民随大运，孰能知其由。睹此名邦旧，怀古思悠悠。壹自徐堰王，独有青山留。刘、项亦何在，子房空运筹。但从赤松子，不用待封侯。
徐州同朱进士登子房山
作者：归有光
朝代：明

入舟忽不乐，呼侣登崇丘。子房信高士，祠处亦清幽。俯视徐州城，黄河映带流。青山如环抱，一发悬孤州。河流日侵齧，淼淼洞庭秋。鸟犬争死人，冈陇多髑髅。使者沉白马，守臣记黄楼。叹我亦何为，空尔生百忧。生民随大运，孰能知其由。睹此名邦旧，怀古思悠悠。壹自徐堰王，独有青山留。刘、项亦何在？子房空运筹。但从赤松子，不用待封侯。
恨诗二首
作者：归有光
朝代：明

清辉比秋月，游魂散朝霞。首丘言犹在，易箦意何嗟！平生丈夫志，寄死宫人斜。曾参为原母，杜氏岂无家。误落青乌计，真成黄鸟哀。隋珠弹燕雀，宝剑失风雷。文武今宵尽，乾坤此日颓。吾方从汝去，安事制麻衰。
恨诗二首·其一
作者：归有光
朝代：明

清辉比秋月，游魂散朝霞。首丘言犹在，易箦意何嗟！平生丈夫志，寄死宫人斜。曾参为原母，杜氏岂无家。
恨诗二首·其二
作者：归有光
朝代：明

误落青乌计，真成黄鸟哀。隋珠弹燕雀，宝剑失风雷。文武今宵尽，乾坤此日颓。吾方从汝去，安事制麻衰。
文渊阁四景图
作者：归有光
朝代：明

昼日承明独静居，怡情閒把画图披。坐看四序璿玑转，并是风调雨顺时。
李廉甫宪副书斋小酌
作者：归有光
朝代：明

青灯夜雨十年前，今日书斋各黯然。不是故人无旧话，凄凉只说楚江边。
沛县
作者：归有光
朝代：明

泗水抱城堙，东去日潾潾。丰沛至今存，汉事已千春。嗟我亦何为，独叹往来频。封侯不可期，白日坐沉沦。每见沛父老，旅行泗水滨。空传泗水亭，井邑疑未真。城外绿杨柳，高帘悬风尘。犹有卖酒家，王媪几世亲。高庙神灵在，英雄却笑人。
沛县
作者：归有光
朝代：明

泗水抱城堙，东去日潾潾。丰沛至今存，汉事已千春。嗟我亦何为，独叹往来频。封侯不可期，白日坐沉沦。每见沛父老，旅行泗水滨。鸡犬如昨日，此亦非昔民。空传泗水厚，井邑疑未真。城外绿杨柳，高帘悬风尘。犹有卖酒家，王媪几世亲？高庙神灵在，英雄却笑人。
海上纪事十四首
作者：归有光
朝代：明

自是吴分有岁灾，连年杼轴已堪哀。独饶此地无戎马，又见椰帆海上来。二百年来只养兵，不教一骑出围城。民兵杀尽州官走，又下民间点壮丁。海上腥擅不可闻，东郊杀气日氤氲。使君自有金汤固，忍使吾民饵贼军！避难家家尽买舟，欲留团聚保乡州。淮阴市井轻韩信，举手揶揄笑未休。大盗睢盱满国中，伊川久已化为戎。生民膏血供豺虎，莫怪夷兵烧海红。文武衣冠盛府中，轻身杀贼有任公。谁人不是黄金注，独控青騧沪渎东。任公血战一生馀，莲碧花桥村坞虚。义士刘平能代死，吴门今不数专诸。上海仓皇便弃军，白龙鱼服走纷纷。昆山城上争相问，举首呈身称使君。半遭锋镝半逃生，一处烽烟处处惊。听得民间犹笑语，催科且喜一时停。新城斗绝枕东危，甲士千人足指麾。壁外波涛空日月，城头忽竖海王旗。海岛蛮夷亦爱琛，使君何苦遁逃深。逢倭自有全身策，消得床头一万金。海潮新染血流霞，白日啾啾万鬼嗟。官司却恐君王怒，勘报疮痍四十家。海水茫茫到日东，倭来恍惚去无踪。宝山新见天兵下，百万貔貅属总戎。江南今日召倭奴，从此吴民未得苏。君王自是真尧、舜，莫说山东盗已无。
海上纪事十四首·其一
作者：归有光
朝代：明

自是吴分有岁灾，连年杼轴已堪哀。独饶此地无戎马，又见椰帆海上来。
海上纪事十四首·其七
作者：归有光
朝代：明

任公血战一生馀，莲碧花桥村坞虚。义士刘平能代死，吴门今不数专诸。
海上纪事十四首·其三
作者：归有光
朝代：明

海上腥擅不可闻，东郊杀气日氤氲。使君自有金汤固，忍使吾民饵贼军！
海上纪事十四首·其九
作者：归有光
朝代：明

半遭锋镝半逃生，一处烽烟处处惊。听得民间犹笑语，催科且喜一时停。
海上纪事十四首·其二
作者：归有光
朝代：明

二百年来只养兵，不教一骑出围城。民兵杀尽州官走，又下民间点壮丁。
海上纪事十四首·其五
作者：归有光
朝代：明

大盗睢盱满国中，伊川久已化为戎。生民膏血供豺虎，莫怪夷兵烧海红。
海上纪事十四首·其八
作者：归有光
朝代：明

上海仓皇便弃军，白龙鱼服走纷纷。昆山城上争相问，举首呈身称使君。
海上纪事十四首·其六
作者：归有光
朝代：明

文武衣冠盛府中，轻身杀贼有任公。谁人不是黄金注，独控青騧沪渎东。
海上纪事十四首·其十
作者：归有光
朝代：明

新城斗绝枕东危，甲士千人足指麾。壁外波涛空日月，城头忽竖海王旗。
海上纪事十四首·其十一
作者：归有光
朝代：明

海岛蛮夷亦爱琛，使君何苦遁逃深。逢倭自有全身策，消得床头一万金。
海上纪事十四首·其十三
作者：归有光
朝代：明

海水茫茫到日东，倭来恍惚去无踪。宝山新见天兵下，百万貔貅属总戎。
海上纪事十四首·其十二
作者：归有光
朝代：明

海潮新染血流霞，白日啾啾万鬼嗟。官司却恐君王怒，勘报疮痍四十家。
海上纪事十四首·其十四
作者：归有光
朝代：明

江南今日召倭奴，从此吴民未得苏。君王自是真尧、舜，莫说山东盗已无。
海上纪事十四首·其四
作者：归有光
朝代：明

避难家家尽买舟，欲留团聚保乡州。淮阴市井轻韩信，举手揶揄笑未休。
淮上作
作者：归有光
朝代：明
体裁：古风

长淮饯落日，圆光正如赭。倾红注流波，殊景不可写。淮水自西流，黄河从北下。并合向东行，终年无停泻。哀此千里客，春至复已夏。独立空惆怅，所与晤言寡。
淮阴侯庙
作者：归有光
朝代：明

吾如淮阴祠，清槐荫朱户。当时长乐宫，千载有馀怒。五年战龙虎，结束在肉俎。旁力赴功名，功成良自苦。
淮阴舟中晚坐写怀二十四韵
作者：归有光
朝代：明

清浦轻风渡，赤日微云遮。昨问圯桥履，今即下邳街。淮酒市醽醁，楚音杂琵琶。二麦吐新穗，百草敷繁葩。纷披盈广陌，离蕤被平沙。寂寂坐向晚，悠悠思转加。先皇昔在宥，世道尚亨嘉。朝廷制作盛，公卿议礼哗。庶僚或登庸，诸生多起家。蹇拙遭时废，荏苒谢年华。不得寄一命，空惭读五车。迨乎鸿羽渐，几将龙驭遐。暂有青云望，奈何白发髿。黾勉小县吏，奔走大府衙。循己常黯黯，看人方呀呀。何地栖鸾凤，并处混龙蛇。世途行益畏，吾生固有涯。万事已如此，一官岂足赊。行矣归去来，莫使微各污。平泉记草木，寝丘任菑畬。补亡缀狸首，考古注君牙。期以馀日月，方将㩜云霞。自是性所适，良非为世誇。苟无愧尼父，或可俟侯芭。
淮阴舟中晚坐写怀二十四韵
作者：归有光
朝代：明
体裁：古风

清浦轻风渡，赤日微云遮。昨问圯桥履，今即下邳街。淮酒市醽醁，楚音杂琵琶。二麦吐新穗，百草敷繁葩。纷披盈广陌，离蕤被平沙。寂寂坐向晚，悠悠思转加。先皇昔在宥，世道尚亨嘉。朝廷制作盛，公卿议礼哗。庶僚或登庸，诸生多起家。蹇拙遭时废，荏苒谢年华。不得寄一命，空惭读五车。迨乎鸿羽渐，几将龙驭遐。暂有青云望，奈何白发髿。黾勉小县吏，奔走大府衙。循己常黯黯，看人方呀呀。何地栖鸾凤，并处混龙蛇。世途行益畏，吾生固有涯。万事已如此，一官岂足赊。行矣归去来，莫使微各污。平泉记草木，寝丘任菑畬。补亡缀狸首，考古注君牙。期以馀日月，方将揽云霞。自是性所适，良非为世誇。苟无愧尼父，或可俟侯芭。
淮阴舟中晚坐写怀二十四韵
作者：归有光
朝代：明

清浦轻风渡，赤日微云遮。昨问圯桥履，今即下邳街。淮酒市醽醁，楚音杂琵琶。二麦吐新穗，百草敷繁葩。纷披盈广陌，离蕤被平沙。寂寂坐向晚，悠悠思转加。先皇昔在宥，世道尚亨嘉。朝廷制作盛，公卿议礼哗。庶僚或登庸，诸生多起家。蹇拙遭时废，荏苒谢年华。不得寄一命，空惭读五车。迨乎鸿羽渐，几将龙驭遐。暂有青云望，奈何白发髿。黾勉小县吏，奔走大府衙。循己常黯黯，看人方呀呀。何地栖鸾凤，并处混龙蛇。世途行益畏，吾生固有涯。万事已如此，一官岂足赊。行矣归去来，莫使微名污。平泉记草木，寝丘任菑畬。补亡缀狸首，考古注君牙。期以余日月，方将揽云霞。自是性所适，良非为世夸。苟无愧尼父，或可俟侯芭。
清明济上
作者：归有光
朝代：明

瀛州三月雪中行，千里寒风到济宁。道上女郎斜插柳，始知今日是清明。
清梦轩诗再次孺允韵
作者：归有光
朝代：明

汗漫恣容与，寥廓任徜徉。小搆非广厦，幽栖获便房。图书委鱼蠹，庭砌杂兰芳。境寂群动息，神怡独寐长。栩栩意象适，遽遽物化忘。于此观世俗，迫隘非吾乡。玉玺谬通汉，金瓯会圮梁。窃带固云扰，衔发亦以忙。瞡瞡容自嵬，喋喋冠何当！恍如乘叆叇，泠然御清凉。钧天聆广乐，玄都闻妙香。缪昔骋骏往，简后书史藏。终惭在三季，未可儗九皇。
清梦轩诗次孺允韵
作者：归有光
朝代：明

王生思妙道，独居自相羊。乃以清梦语，揭之在幽房。处世实大梦，于梦差为长。扰扰无时清，真精且沦亡。孰能寡嗜欲，引之大觉乡。鲁侯一何愚，欲往忧无梁。太清日渊澄，中有生者忙。吾闻接舆言，斯岂大无当！古之得道者，夏能造冰凉。西方有圣人，清净闻身香。飞龙游上天，至冬乃伏藏。谁知疑黄泉，可以登大皇。
游灵谷寺
作者：归有光
朝代：明

晨出东郭门，初日照我颜。春风吹习习，好鸟声绵蛮。岩阿见黄屋，登披寻神山。半日犹山麓，十里长松间。蜿蜒芳草路，寂寞古禅关。画廊落丹雘，朱户蚀铜镮。殿起无梁迥，塔留玩珠攀。苍鼠戏树捷，野鹿看人閒。山深静者爱，日晏未知还。
濠梁驿
作者：归有光
朝代：明

崎岖江北道，复此渡淮水。策马向广原，苍茫见帝里。葱葱绿树陵，郁郁紫云起。日炤城上楼，寒鸦飞高埤。原野何萧条，旷望弥百里。当时侯与王，此地常累累。今惟负贩人，亭午倚虚市。空然八尺躯，短褐饥欲死。当时兴王佐，未遇亦如此。
火鱼
作者：归有光
朝代：明

水畜非昔种，火鱼自新肇。仅以数寸奇，忽见五色皦。勺水停渊澄，方池恣回绕。春雨生绿萍，秋风梦红蓼。真于盆盎中，独觉江湖淼。每看银鬣起，时睹宝尾掉。濡沫蹄涔宽，吞舟坳堂小。少年共咄叱，穷日相戏嬲。饲虫疲僰童，汲泉困王媪。海上家尽然，吴中时仿效。谁思闻鹤唳，直比象龙扰。此物多变幻，为状异昏晓。鲜妍骇羽化，憔悴怅色皫。物理呈怪象，天宇信奔鸟。何者为妖祥，何者为吉兆？天子今万年，皇图日绵绍。沧海竟清晏，小夷悉刳剿。周山进白鹿，霜毛何皎皎。会当长此鱼，贡之跃灵沼。
琼州张子的与余同年俱为县令江南子的自建德
作者：归有光
朝代：明

岭表生异人，始兴最开先。余公亦崛起，屹屹天圣闻。圣代丘文庄，富学迈昔贤。忆余童丱时，尝听家君言。吾郡有桑生，恃才颇轻儇。公见即识之，进奖席每前。夫人出佩玉，珍馔罗绮筵。当时吐哺风，与古能比肩。公文根理要，不肯事纤妍。奈何浮薄子，辄尔论议喧。子的来公乡，年往志愈坚。共余曲江宴，面带鲸海颜。问公石屋在，世业存遗编。君今为县吏，宦辙如邮传。庙堂亦无意，何以不少怜。使君自天来，万里往复旋。君才岂不办，古道多屯邅。叹息时所尚，为废循吏篇。
琼州张子的与余同年俱为县令江南子的自建德改当涂今入觐又改荣县一岁中三易县居京师旅寓相近以诗为别
作者：归有光
朝代：明

岭表生异人，始兴最开先。余公亦崛起，屹屹天圣间。圣代丘文庄，富学迈昔贤。忆余童丱时，尝听家君言。吾郡有桑生，恃才颇轻儇。公见即识之，进奖席每前。夫人出佩玉，珍馔罗绮筵。当时吐哺风，与古能比肩。公文根理要，不肯事纤妍。奈何浮薄子，辄尔论议喧？子的来公乡，年往志愈坚。共余曲江宴，面带鲸海颜。问公石屋在，世业存遗编。君今为县吏，宦辙如邮传。庙堂亦无意，何以不少怜？使君自天来，万里往复旋。君才岂不办，古道多屯邅。叹息时所尚，为废循吏篇。
甫里天随寺
作者：归有光
朝代：明

偶过白莲院，为寻绿鸭池。僧开虫罥户，人到鸟惊枝。斜日半庭雨，清风数卷诗。空门住遗像，千载尔为思。
甫里送妹
作者：归有光
朝代：明

甫里县西角，吴淞水流澌。吾往不能归，入门复咨赍。小女来相将，牵衣问何之。人生会有适，怜汝途姑时。
甲寅十月纪事
作者：归有光
朝代：明

沧海洪波蹙，蛮夷竟岁屯。羽书交郡国，烽火接吴门。云结残兵气，潮添战血痕。因歌祁父什，流泪不堪论。经过兵燹后，焦土遍江村。满道豺狼迹，谁家鸡犬存？寒风吹白日，鬼火乱黄昏。何自征科吏，犹然复到门？
甲寅十月纪事·其一
作者：归有光
朝代：明

沧海洪波蹙，蛮夷竟岁屯。羽书交郡国，烽火接吴门。云结残兵气，潮添战血痕。因歌祁父什，流泪不堪论。
甲寅十月纪事·其二
作者：归有光
朝代：明

经过兵燹后，焦土遍江村。满道豺狼迹，谁家鸡犬存？寒风吹白日，鬼火乱黄昏。何自征科吏，犹然复到门？
甲寅十月纪事（二首）
作者：归有光
朝代：明

沧海洪波蹙，蛮夷竟岁屯。羽书交郡国，烽火接吴门。云结残兵气，潮添战血痕。因歌祈父什，流泪不堪论。¤
登济城望城武
作者：归有光
朝代：明

城风汉时县，乃在兖西南。曾考昔为令，期年化方覃。性本爱潇散，候望苦不堪。飞雪渍乌帽，弃掷欲投簪。竟以末疾返，不及一考淹。时当孝皇日，仁治正渐涵。我来登济城，落日已半含。西望适相仍，伫立独悲喑。要经几累世，沦废良可惭！
碛砂寺
作者：归有光
朝代：明
体裁：古风

望见石柱立，知是招提址。莲宇已燹荡，土墙何迤逦。淡淡远天色，梅花带寒雨。溪回竹树交，风吹鸟雀起。日暮湖波深，苍茫白云里。
素庵诗
作者：归有光
朝代：明

唯易有太素，太素质之始。白贲垂皇象，彤车资帝理。大飨尚玄尊，大路素帱尔。伊尹言素王，后代滋文轨。素冠时所庶，素衣时所喜。素鞸心蕴结，素丝国风美。五入为五色，以是悲墨子。素功日以饰，素封日以侈；素位日以逾，素质日以毁；素悃日以诈，素道日以靡；素餐日以滥，素节日以委；素书日以憯，素问人日死。流俗相纠错，纷纷竞齐紫。庄子胶朱目，周鼎攦垂指。救僿莫如忠，世变讵能止？东海扬素波，中林潜素士。吾其甘素饭，自可崇素履。素抱何足言，素心但如此。因爱素庵人，作诗扬素旨。
缭丝灯次李西涯杨邃庵二先生韵二首
作者：归有光
朝代：明

圣朝威德务怀柔，万里滇南比内州。邛竹多年通市易，宝灯今日盛传流。僰人技巧新曾见，织女功庸久未酬。却忆当年李学士，玉堂诗酒坐淹留。灯火长安照夜红，丰年乐事万方同。四夷离韎归鞮鞻，南海珠玑属妇功。绮縠清英呈妙像，空方纤丽见精工。泰陵内直诸元老，都在春风湛露中。
缭丝灯次李西涯杨邃庵二先生韵二首·其一
作者：归有光
朝代：明

圣朝威德务怀柔，万里滇南比内州。邛竹多年通市易，宝灯今日盛传流。僰人技巧新曾见，织女功庸久未酬。却忆当年李学士，玉堂诗酒坐淹留。
缭丝灯次李西涯杨邃庵二先生韵二首·其二
作者：归有光
朝代：明

灯火长安照夜红，丰年乐事万方同。四夷离韎归鞮鞻，南海珠玑属妇功。绮縠清英呈妙像，空方纤丽见精工。泰陵内直诸元老，都在春风湛露中。
自刘家河将出海口风雨还天妃官二首
作者：归有光
朝代：明

到海忽雷雨，高云起崔巍。纷披船幕湿，错落酒杯飞。波浪半天黑，神龙助风威。探遐方未极，初意遂已非。无缘觐海若，稽首乞天妃。愿为一日晴，令我揽光辉。八月尚徂暑，白露未为霜。云物结蒸郁，雨势恣淋浪。江水竞飞溢，螭龙争回翔。金枢浴大明，此夜不可望。极目观冥涨，天际何微茫！直恨非西风，吹我到扶桑。
自刘家河将出海口风雨还天妃官二首·其一
作者：归有光
朝代：明

到海忽雷雨，高云起崔巍。纷披船幕湿，错落酒杯飞。波浪半天黑，神龙助风威。探遐方未极，初意遂已非。无缘觐海若，稽首乞天妃。愿为一日晴，令我揽光辉。
自刘家河将出海口风雨还天妃官二首·其二
作者：归有光
朝代：明

八月尚徂暑，白露未为霜。云物结蒸郁，雨势恣淋浪。江水竞飞溢，螭龙争回翔。金枢浴大明，此夜不可望。极目观冥涨，天际何微茫！直恨非西风，吹我到扶桑。
自天津来至此已过一月去阙日远怆然有作
作者：归有光
朝代：明

漳水悠悠向北流，征人日夜驾南州。行来忽尽三千里，又下扬州望越州。
自徐州至吕梁述水势大略
作者：归有光
朝代：明

黄河漫徐方，原野层波生。万人化为鱼，凛然余孤城。仅见沮洳间，檐楹半颓倾。日月照蛟室，风波栖蜑氓。侵薄连群山，浩荡烟霞明。山回时复圆，盂盎涵光晶。忽然睹开豁，天末翠黛横。此来顿觉异，日在江湖行。吕梁遂安流，泯泯无水声。狼牙没深沉，一夜走长鲸。三洪坐失险，蛟龙不能争。乃知房村间，尚未得泻倾。如人有疾病，腹坚中膨脝。空役数万人，绩用何年成。
自徐州至吕梁述水势大略
作者：归有光
朝代：明

黄河漫徐方，原野层波生。万人化为鱼，凛然馀孤城。仅见沮洳间，檐楹半颓倾。日月照蛟室，风波栖蜑氓。侵薄连群山，浩荡烟霞明。山回时复圆，盂盎涵光晶。忽然睹开豁，天末翠黛横。此来顿觉异，日在江湖行。吕梁遂安流，泯泯无水声。狼牙没深沉，一夜走长鲸。三洪坐失险，蛟龙不能争。乃知房村间，尚未得泻倾。如人有疾病，腹坚中膨脝。空役数万人，绩用何年成？
自海虞还阻风夜泊明日途中有作
作者：归有光
朝代：明

百里见青山，言旋谅非徐。风波仍水宿，龙蛇惊夜居。明发尤惨淡，川途尚修纡。水驶凌方约，云寒日未舒。弥亘多芳草，寂历少畋渔。寒光冒明湖，朔风转高墟。旧事成往迹，余生惟读书。古人不可见，岁暮安所如。
自海虞还阻风夜泊明日途中有作
作者：归有光
朝代：明

百里见青山，言旋谅非徐。风波仍水宿，龙蛇惊夜居。明发尤惨澹，川途尚修纡。水驶凌方约，云寒日未舒。弥亘多芳草，寂历少畋渔。寒光冒明湖，朔风转高墟。旧事成往迹，馀生惟读书。古人不可见，岁莫安所如。
舟阻沽头闸陆行二十馀里到沛县
作者：归有光
朝代：明

上沽下沽头，有如百里隔。曲河见舟樯，相去只咫尺。舍舟遵平途，马蹄生羽翮。麦穗垂和风，披拂盈广陌。吾闻江北人，终年饥无食。吾来江北地，每喜见秀麦。行行野树合，已到古沛驿。汉帝遗原庙，屋瓦残青碧。龙化已千秋，鸡犬如昨昔。欲寻歌风处，闾里乱遗迹。今人泗水上，犹树歌风石。
行卫河中
作者：归有光
朝代：明

风雨霏微送客舟，天涯魂梦日悠悠。可怜双泪空零落，却付潭河向北流。
表兄淀山大参以自在居士墨竹俾予题诗
作者：归有光
朝代：明

奉常余之外高祖，儒雅风流绝近古。少年侍直承明庐，重瞳屡回加慰拊。玉堂无事只写竹，影落谦缃生风雨。翠叶苍筠满人间，凌海越嶂争购取。吾家宝藏三大轴，其一今在尚书府。二幅翻飞入岛夷，神物化去不可睹。吾兄安得此尺素，千缗不吝雠海贾。盛夏张之紫薇省，凉气歘忽周堂庑。划然北壁开户牖，雨势欲滴风披舞。此时静坐亦何有，满眼不复见尘土。湘妃帝子对之泣，藐姑神人谁与伍？吾兄好画识画意，余方潦倒困蓬户。墨竹昔称李夫人，湖州孟端皆堪谱。高人自有千载名，世上儿子何足数？作诗题竹非为竹，俯仰自觉吾心苦。东坡先生岂浪语，知我之兄惟老可。
西苑观刈麦
作者：归有光
朝代：明

御苑清风正麦秋，金舆晚出事宸游。两歧凝露垂黄茂，万斛连云际绿畴。先为祈年多瑞雪，节来甘雨应玄脩。丰穰美报非无事，粒粒曾关圣主忧。
读佛书
作者：归有光
朝代：明

天竺降灵圣，利益其在此。雪山真苦行，九恼尚缠己。非徒食马麦，空钵良可耻。纷纷旃茶女，谤论或未已。不知手指中，犹出五狮子。
读佛书
作者：归有光
朝代：明

天竺降灵圣，利益其在此。雪山真苦行，九恼尚缠己。非徒食马麦，空钵良可耻。纷纷旃荼女，谤论或未已。不知手指中，犹出五狮子。
读史二首
作者：归有光
朝代：明

谢公四十馀，高卧东山间。妻子来相问，掩口笑不言。长安公与卿，富贵多少年。徇时岂不能，吾志不其然？所以任公子，长垂百丈缗。刘毅无甔石，一掷百万钱；淮阴置母冢，行营万家田。英豪不在此，意气聊复然。安能效拘儒，规规剪剪焉？东海有大鹏，扶摇负青天。可怜蜩与鸠，相笑榆枋间。
读史二首·其一
作者：归有光
朝代：明

谢公四十馀，高卧东山间。妻子来相问，掩口笑不言。长安公与卿，富贵多少年。徇时岂不能，吾志不其然？所以任公子，长垂百丈缗。
读史二首·其二
作者：归有光
朝代：明

刘毅无甔石，一掷百万钱；淮阴置母冢，行营万家田。英豪不在此，意气聊复然。安能效拘儒，规规剪剪焉？东海有大鹏，扶摇负青天。可怜蜩与鸠，相笑榆枋间。
谈侍郎歌
作者：归有光
朝代：明

侍郎妙笔世莫如，侍郎恩赐常满车。玄天坛上泥金字，大道殿中漱玉书。朝入直庐衣狮子，暮归邸第著飞鱼。近承诏旨许驰驿，楼船画舫还故闾。笑吾文章空磊落，垂老无成跨蹇驴。
赏荷次韵
作者：归有光
朝代：明

碧池清泚漾天香，满眼芙蓉似水乡。映日新妆争绰约，迎风小舞称清狂。须酬佳客千杯绿，无奈明时两鬓苍。向晚乘凉各归去，一天朗月浸沧浪。
赠俞公子
作者：归有光
朝代：明

蓬门端坐独危然，伟器如君最少年。他日可能忘父友，莫因下拜嗛文渊。
赠孙太仓
作者：归有光
朝代：明

君侯粤中产，羽林忠孝门。曾为三辅吏，遗爱至今存。昨岁来守州，芳名益腾骞。自从海水飞，蛮舟翳朝暾。吴、会日创残，江海多军屯。大兵仍凶年，凋瘵不可论。君侯勤抚字，百里载仁恩。自古设官职，事事有本原。所以置守令，无非惠元元。兹任良匪轻，天子之选抡。何以不奉天，斩伐蹶其根？粲粲元道州，名与南岳尊。追呼尚不忍，千载闻此言。哀哉诛求尽，恸哭满江村。作诗代民谣，庶以达周爰。
赠星人胡竹轩
作者：归有光
朝代：明
体裁：古风

竹轩晓星晷，解剥究玄理。试以厮养卒，一一见出处。予欲老江干，因君忽奋起。戒涂上帝京，老骥思千里。吾岂富贵徒，此意共谁语。君来访我时，冰雪蹑穿履。风吹漆纱巾，使我常念汝。
赵州石桥歌
作者：归有光
朝代：明

六王争斗赵更骄，壮哉武灵尤雄枭。尝游大陵感奇梦，天锡神女有孟姚。改服骑射致其兵，拓境千里功何高！北地方从代犬通，嵬嵬灵寿起岧峣。一日沙丘变叵测，空忆前梦花如娇。后来赵迁入函谷，李牧诛死廉颇逃。此来赵地更百变，悠悠千载岁月遥。至今谁言鄗事丑，独有河薄洛水流迢迢。问之赵人懵不知，共誇洨河大石桥。此桥之建真奇獝，神师斲成班、尔屈。蛟龙若伸势敌虹，扶拔欲动光摇日。天下万里九衢通，地平如掌长河失。仙人张公倒骑驴，蹄涔印石宛然出。赵州太守政绝殊，得以馀閒缀图书。呜呼，太守之名远与此桥俱！
过兴济
作者：归有光
朝代：明

河水迢迢去路赊，春风不住捉飞花。行人共说前朝事，指点当时戚畹家。
送上卿顾东白先生致政还乡次张奉常韵
作者：归有光
朝代：明

诏使权传枉聘车，汉庭忠厚似相如。争称在事能数马，莫挽辞官返钓鱼。疏傅田畴多旧业，陆生装橐有新书。故人独愧冯中尉，白首为郎尚佩琚。
送友人读书玄墓山己亥庚子余尝读书于此
作者：归有光
朝代：明

邓尉山前古佛宫，湖波万顷贮群峰。欲寻老子当年处，五杏参天宝殿东。
送同年查都谏山西行省
作者：归有光
朝代：明

忽换朱衣拜早衙，谏垣初出镇郇、瑕。思君昨日鸣珂地，鳷鹊云边起暮鸦。
送衰太守之兴都
作者：归有光
朝代：明

青阳降江水，万灵朝汉东。先皇昔南狩，乐饮庆善官。父老拜赐复，歌儿如沛中。忽忽二十载，百姓号胡弓。奈何长陵令，犹告杼柚空。袁侯忠孝姿，为吏称明公。当宁选良牧，玺书特褒祟。行为解苛娆，恺悌扬仁风。千年护陵寝，远与丰、镐同。
邢州叙述三首
作者：归有光
朝代：明

壮岁成濩落，末路藉先容。所恨贱姓名，蚤闻在诸公。既奉大廷对，观政于司空。得友天下士，旦夕相过从。道穷孔、孟奥，文推迁、固工。说诗慕匡鼎，草玄拟杨雄。通达如贾谊，俊少踰终童。守高称汲直，曲学陋孙弘。自以支离疏，攘臂于其中。一朝除书下，沦落故鄣东。黾勉为禄养，折腰愧微躬。鄣东馀二载，恪遵圣人经。雅志存教化，除娆去烦刑。门阑弛走卒，千人皆造庭。分遣每日旰，庭中无一人。沉冤出殊死，无盖尽群生。时有纵囚归，皆言赋役平。引纳壮健儿，誓之以丹青。萑苻多宿盗，擒斩为一清。馀粮栖陇亩，绝无犬吠惊。维以哀茕独，不能畏高明。睚眦生怨恚，憯甚镆铘兵。风雨日飘摇，拮据徒辛勤。涕泣西河守，古道竟无成！为令既不卒，稍迁佐邢州。虽称三辅近，不异湘水投。过家葺先庐，决意返田畴。所以泣歧路，进止不自由。亦复恋微禄，俶装戒行舟。行行到齐、鲁，园花开石榴。舍舟遵广陆，梨枣列道周。始见裁苜蓿，入郡问骅骝。维当抚彫瘵，天马不可求。闾阎省徵召，上下无怨尤。汝南多名士，太守称贤侯。戴星理民政，宣风达皇猷。郡务日稀简，吾得藉馀休。闭门少将迎，古书得校雠。自能容吏隐，退食每优游。但负平生志，莫分圣世忧。伫待河冰泮，税驾归林丘。
邢州叙述三首·其一
作者：归有光
朝代：明

壮岁成濩落，末路藉先容。所恨贱姓名，蚤闻在诸公。既奉大廷对，观政于司空。得友天下士，旦夕相过从。道穷孔、孟奥，文推迁、固工。说诗慕匡鼎，草玄拟杨雄。通达如贾谊，俊少踰终童。守高称汲直，曲学陋孙弘。自以支离疏，攘臂于其中。一朝除书下，沦落故鄣东。黾勉为禄养，折腰愧微躬。
邢州叙述三首·其三
作者：归有光
朝代：明

为令既不卒，稍迁佐邢州。虽称三辅近，不异湘水投。过家葺先庐，决意返田畴。所以泣歧路，进止不自由。亦复恋微禄，俶装戒行舟。行行到齐、鲁，园花开石榴。舍舟遵广陆，梨枣列道周。始见裁苜蓿，入郡问骅骝。维当抚彫瘵，天马不可求。闾阎省徵召，上下无怨尤。汝南多名士，太守称贤侯。戴星理民政，宣风达皇猷。郡务日稀简，吾得藉馀休。闭门少将迎，古书得校雠。自能容吏隐，退食每优游。但负平生志，莫分圣世忧。伫待河冰泮，税驾归林丘。
邢州叙述三首·其二
作者：归有光
朝代：明

鄣东馀二载，恪遵圣人经。雅志存教化，除娆去烦刑。门阑弛走卒，千人皆造庭。分遣每日旰，庭中无一人。沉冤出殊死，无盖尽群生。时有纵囚归，皆言赋役平。引纳壮健儿，誓之以丹青。萑苻多宿盗，擒斩为一清。馀粮栖陇亩，绝无犬吠惊。维以哀茕独，不能畏高明。睚眦生怨恚，憯甚镆铘兵。风雨日飘摇，拮据徒辛勤。涕泣西河守，古道竟无成！
郑家口夜泊次俞宜黄韵因怀昔年计偕诸公
作者：归有光
朝代：明
体裁：七言律诗

飞沙竟日少光辉，浪急风高月色微。为忆含桃催物候，尚淹行李未春归。吴歌独自弹长铗，楚制堪怜著短衣。来往常经郑家口，当时同伴共来稀。
郓州行寄友人
作者：归有光
朝代：明

去年河溢徐、房间，至今填阏之土高屋颠。齐、鲁千里何萧然，流冗纷纷满道边。牵挽小车载家具，穴地野烧留处处。丈夫好女乞丐不羞耻，五岁小儿皆能闲跪起。卖男卖女休论钱，同床之爱忍弃捐。相携送至古河边，回身号哭向青天。原田一望如落鸦，环坐蹒跚掘草芽。草芽掘尽树头髡，归家食人如食豚。今年不雨已四月，二麦无种官储竭。近闻沂、泗多啸聚，郓州太守坐调兵食愁无措。乌鸦群飞啄人脑，生者犹恨死不早。自古天下之乱多在山东，况今中扼二京、控引江淮、委输灌注于其中？王会所图，禹贡所供，三吴、百粤、四海之会同。若人咽喉，不可以一息而不通。使君宣力佐天子，忧民痌，深谋远虑宜一知其所终，无令竹帛专美前人功。
郓州行寄友人
作者：归有光
朝代：明

去年河溢徐房间，至今填阏之土高屋颠。齐鲁千里何萧然，流冗纷纷满道边。牵挽小车载家具，穴地野烧留处处。丈夫好女乞丐不羞耻，五岁小儿皆能娴跪起。卖男卖女休论钱，同床之爱忍弃捐。相携送至古河边，回身号哭向青天。原田一望如落鸦，环坐蹒跚掘草芽。草芽掘尽树头髡，归家食人如食豚。今年不雨已四月，二麦无种官储竭。近闻沂泗多啸聚，郓州太守调兵食愁无计。乌鸦群飞啄人脑，生者犹恨死不早。自古天下之乱多在山东，况今中扼二京控引江淮委输灌注于其中。王会所图，禹贡所供，三吴百粤四海之会同，若人咽喉不可以一息而不通。使君宣力佐天子忧民恫，深谋远虑宜一知其所终，无令竹帛专美前人功。
郭都统戍刘家河因宴次壁间韵
作者：归有光
朝代：明

将军此日建双旄，祅浸今年渐欲销。东海自然仍地险，南夷非复似天骄。龙旗春动旋风汛，虎垒秋清枕夜潮。即见功成报明主，海王系颈尽来朝。
金山寺
作者：归有光
朝代：明

长江涌块石，万古江中浮。倚空结危构，凌波成奇游。僧呼鼋鼍出，客指蛟龙湫。云开钟山岑，日映扶桑洲。海峰三数点，甫北一航舟。百年战争息，江水此安流。
金陵还家作
作者：归有光
朝代：明

自从出门口，预言相见期。西风扬子渡，犹嫌归棹迟。于今对寒月，芭蕉露漓漓。一儿县城西，一女松江湄。心情两萦系，有如蛛网丝。
钟山行二首
作者：归有光
朝代：明

钟山云气何苍苍，长江万里来汤汤。龙蟠虎踞宅帝王，凿山断岭自秦皇。孙吴、司马、六代至南唐，神皋帝辇争辉煌。馀分紫色那可当，偏安假息真徬徨。宋、金之季鞑靼强，腥风六合云日黄。百年理极胡运亡，天命真人靖八荒。手持尺剑旋天纲，一洗乾坤混万方。考卜定鼎开百皇，钟山云气何苍苍！钟山云气何苍苍，中有殿阁琉璃闪烁黄金黄。苍松老柏驰道旁，朱红交午歧路当。貔貅百万昼伏藏，日色澹照官衙墙。北风萧萧吹日光，白头老人涕泣为指点，东是长陵西未央。
钟山行二首·其一
作者：归有光
朝代：明

钟山云气何苍苍，长江万里来汤汤。龙蟠虎踞宅帝王，凿山断岭自秦皇。孙吴、司马、六代至南唐，神皋帝辇争辉煌。馀分紫色那可当，偏安假息真徬徨。宋、金之季鞑靼强，腥风六合云日黄。百年理极胡运亡，天命真人靖八荒。手持尺剑旋天纲，一洗乾坤混万方。考卜定鼎开百皇，钟山云气何苍苍！
钟山行二首·其二
作者：归有光
朝代：明

钟山云气何苍苍，中有殿阁琉璃闪烁黄金黄。苍松老柏驰道旁，朱红交午歧路当。貔貅百万昼伏藏，日色澹照官衙墙。北风萧萧吹日光，白头老人涕泣为指点，东是长陵西未央。
隆庆二年朝京师南还与宣平俞宜黄武进陆太学同舟赠绝句一首
作者：归有光
朝代：明

褰帏初识龚、黄面，倾盖寻参李、郭舟。去路不知春欲暮，桃花飞尽过扬州。
隆庆元年上幸太学赐六馆诸生宝钞陆启明与赐见分数楮
作者：归有光
朝代：明

万乘临雍拜素王，亲颁宝楮遍胶黉。自怜不与桥门外，隔岁来分邻女光。
隆庆己巳赴京寓城西报国寺赠宇上人
作者：归有光
朝代：明

慈宫崇象教，搆此绝华炫。深岩閟香火，危峻瞰郊甸。郁郁虬松枝，低压绕广殿。当年帝舅亲，削发住兹院。说经老龙听，出手五狮现。曾闻长老言，天雨曼陀遍。吾识宇上人，头陀今突弁。脩容冥法相，妙悟在论赞。导我画廊行，指示西方变。晨起供清茗，时共禅悦饭。我老欲归去，世事今已倦。当结尘外缘，山中傥相见。
颂任公四首
作者：归有光
朝代：明

黄梅风雨自年年，今日沙头浪拍天。最是便君多大略，笑看东海欲投鞭。小丑猖狂捍禦劳，跳梁时复似猿猱。贺兰拥众尤堪恨，李广无军也自逃。落日孤城战尚赊，遥瞻楚幕有栖鸦。将军真肯分甘苦，士卒何人敢恋家！轻装白袷日提兵，万死宁能顾一生。童子皆知任别驾，岿然海上作金城。
颂任公四首·其一
作者：归有光
朝代：明

黄梅风雨自年年，今日沙头浪拍天。最是便君多大略，笑看东海欲投鞭。
颂任公四首·其三
作者：归有光
朝代：明

落日孤城战尚赊，遥瞻楚幕有栖鸦。将军真肯分甘苦，士卒何人敢恋家！
颂任公四首·其二
作者：归有光
朝代：明

小丑猖狂捍禦劳，跳梁时复似猿猱。贺兰拥众尤堪恨，李广无军也自逃。
颂任公四首·其四
作者：归有光
朝代：明

轻装白袷日提兵，万死宁能顾一生。童子皆知任别驾，岿然海上作金城。
题二鱼图
作者：归有光
朝代：明

江东四月贡鲜鲥，正是含桃荐庙时。圣主遥知来建业，孝陵南望起遐思。蓬莱海水千丈起，何年得道乘飞鲤。不如扁舟向五湖，欲学养鱼寻范蠡。
题二鱼图·其一
作者：归有光
朝代：明

江东四月贡鲜鲥，正是含桃荐庙时。圣主遥知来建业，孝陵南望起遐思。
题二鱼图·其二
作者：归有光
朝代：明

蓬莱海水千丈起，何年得道乘飞鲤。不如扁舟向五湖，欲学养鱼寻范蠡。
题周冕赠任别驾卷
作者：归有光
朝代：明

成山斜转黑洋通，南北神京一望中。天锡任侯为保障，长城隐隐接辽东。江南列郡尽乘城，藏穴何人肯出兵？惟有使君躬擐甲，刘家港口看潮生。东仓白昼静城闉，烟火连天豺虎嗔。忽驾回潮趋海道，传呼尽避瘦官人。血战鲸波日奏肤，东南处处望来苏。画工不解忧勤意，却作南溟全胜图。
题周冕赠任别驾卷·其一
作者：归有光
朝代：明

成山斜转黑洋通，南北神京一望中。天锡任侯为保障，长城隐隐接辽东。
题周冕赠任别驾卷·其三
作者：归有光
朝代：明

东仓白昼静城闉，烟火连天豺虎嗔。忽驾回潮趋海道，传呼尽避瘦官人。
题周冕赠任别驾卷·其二
作者：归有光
朝代：明

江南列郡尽乘城，藏穴何人肯出兵？惟有使君躬擐甲，刘家港口看潮生。
题周冕赠任别驾卷·其四
作者：归有光
朝代：明

血战鲸波日奏肤，东南处处望来苏。画工不解忧勤意，却作南溟全胜图。
题异兽图
作者：归有光
朝代：明

昔年曾读《山海经》，所称怪兽多异名。仲尼删书述禹贡，九州无过万里程。抟木青羌何以至，伯益所疏疑非真。西旅底贡召公惧，作书训戒尤谆谆。周史独著王会篇，睢盱百怪来殊庭。载笔或是夸卓荦，传久孰辨伪与诚。虽然宇宙亦何尽，环海之外皆生人。阴阳变幻靡不有，异物非异亦非神。曾闻汉朝进扶拔，唐时方贡来东旌。壹角马尾出绝壁，绿毛忽向人间行。近代所闻非孟浪，往往史牒皆有征。今之画者何所似，毋乃诞漫不足凭。考古图记岂必合，任情意造皆成形。画狐似可作九尾，赤首圜题随丹青。呜呼！孰谓解衣盘礴称良史，不识驺牙与麟趾。
题异兽图
作者：归有光
朝代：明

昔年曾读《山海经》，所称怪兽多异名。仲尼删书述禹贡，九州无过万里程。抟木青羌何以至，伯益所疏疑非真。西旅底贡召公惧，作书训戒尤谆谆。周史独著王会篇，睢盱百怪来殊庭。载笔或是誇卓荦，传久孰辨伪与诚？虽然宇宙亦何尽，环海之外皆生人。阴阳变幻靡不有，异物非异亦非神。曾闻汉朝进扶拔，唐时方贡来东旌。壹角马尾出绝壁，绿毛忽向人间行。近代所闻非孟浪，往往史牒皆有徵。今之画者何所似，毋乃诞漫不足评。考古图记岂必合，任情意造皆成形。画狐似可作九尾，赤首圜题随丹青。呜呼，孰谓解衣盘礡称良史，不识驺牙与麟趾。
驰驿
作者：归有光
朝代：明

密殿朱衣客，圆牌金字符。恩光留日月，歌吹渺江湖。百馆牙盘馈，千夫锦缆呼。何如乘一叶，来往似飞凫。
高邮湖为断缆所击几至失明
作者：归有光
朝代：明

湖水悠悠送客征，无端飘瓦致虚惊。天留双眼非无意，应为丘明史未成。
鲤鱼山
作者：归有光
朝代：明

鲤鱼山头日，日落山紫赤。遥见两君子，登岸问苦疾。此地饶粟麦，乃以水荡潏。水留久不去，三年已不食。今年虽下种，湿土乾芽茁。因指柳树间，此是吾家室。前月水漫时，群贼肆狂獝。少弟独骑危，射死五六贼。长兄善长鎗，力战幸得释。因示刀箭痕，十指尚凝血。问之此何由，多是屯军卒。居民亦何敢，为此强驱率。始者军掠民，以后军民一。民聚军势孤，民复还劫卒。鲤鱼山前后，遂为贼巢窟。徐、沂两兵司，近日穷剿灭。军贼选骁健，叱呼随主帅。民贼就擒捕，时或有奔逸。其中稍黠者，通贿仍交密。以此一月间，颇亦见宁谧。二人既别去，予用深叹息。披发一童子，其言亦能悉。民贼犹可矜，本为饥荒迫。军贼受犒赏，乃以贼杀贼。吾行淮、徐间，每闻邳州卒。荆楚多剽轻，养乱非弘策。
鲤鱼山
作者：归有光
朝代：明

鲤鱼山头日，日落山紫赤。遥见两君子，登岸问苦疾。此地饶粟麦，乃以水荡潏。水留久不去，三年已不食。今年虽下种，湿土干芽茁。因指柳树间，此是吾家室。前月水漫时，群贼肆狂獝。少弟独骑危，射死五六贼。长兄善长枪，力战幸得释。因示刀箭痕，十指尚凝血。问之此何由，多是屯军卒。居民亦何敢，为此强驱率。始者军掠民，以后军民一。民聚军势孤，民复还劫卒。鲤鱼山前后，遂为贼巢窟。徐沂两兵司，近日穷剿灭。军贼选骁健，叱呼随主帅。民贼就擒捕，时或有奔逸。其中稍黠者，通贿仍交密。以此一月间，颇亦见宁谧。二人既别去，予用深叹息。披发一童子，其言亦能悉。民贼犹可矜，本为饥荒迫。军贼受犒赏，乃以贼杀贼。吾行淮徐间，每闻邳州卒。荆楚多剽轻，养乱非弘策。
黄楼行
作者：归有光
朝代：明

五日彭城去住舟，狂风吹雪不肯收。推来冰凌大如屋，舟人夜半呼不休。老夫拥衾只匡坐，雪中日日看黄楼。东坡先生不在世，令人轻我东家丘。
东坡引·泛舟访皆令闺友
作者：归淑芬
朝代：明

樱桃红已足，日觑苔痕绿。纶竿钓罢清溪曲，一村桑落熟，一村桑落熟。闲愁莫展，翠蛾频蹙，强抱清琴对修竹。池边有侣堪联续，山儿画半幅，山儿画半幅。
东风引·瓶山
作者：归淑芬
朝代：明
体裁：词

只因愁税重。杜康遁何处。酒帘曾化轻云去。瓮头空叠起。瓮头空叠起。春衣漫典，花神莫祭。徒远听黄鹂语。行人若到孤城里。余香闻亦醉。余香闻亦醉。
剔银灯·秋日登烟雨楼
作者：归淑芬
朝代：明
体裁：词

秋水澄清森森。荡漾出、绿蘋红蓼。几朵芙蓉，风飘露滴，独逞叶娇姿弱。千回波绕。最可惜、是霜天晓。寂寂栖迟双鸟。幸有桑榆堪照。岁寒志坚，松筠建标，睹影悽惶常鷕。鹡鸰声小。此时落日光阴皎。
卜算子·和湘蘋徐夫人
作者：归淑芬
朝代：明

病起惜花残，云向何边住。会绕繁华拙政园，道韫幽吟处。倩梦访瑶台，雨阻犹难去。似隔云渊莫问奇，惆怅空无据。
卜算子·惜花，和黄月辉韵
作者：归淑芬
朝代：明

睡起捲疏帘，春帚还停扫。细细苍苔片片红，燕觅香泥绕。新绿满枝头，蜂蝶无端闹。有意随流却送春，风雨摧残早。
咏唤娇娘次申兰芳韵
作者：归淑芬
朝代：明
体裁：七言绝句

隐隐声传绮阁中，何愁巧画绣难工。休猜仙佩凌风度，且数青蚨换綵绒。
如梦令·春闺
作者：归淑芬
朝代：明

数日珠帘慵捲。槛外初来新燕。绣袂倚朱栏，春暖风吹人倦。人倦。人倦。且向海棠消遣。
忆秦娥·暮春
作者：归淑芬
朝代：明

春光骤。惜花憔悴蛾眉皱。蛾眉皱。碧天依旧，翠筠新茂。草茵花落鲜如绣。鸳鸯蹴水荷钱逗。荷钱逗。柳丝分线，莺梭织就。
早秋怀外君游武林
作者：归淑芬
朝代：明
体裁：五言律诗

一叶飘金井，鸣蛩怨早秋。徘徊閒对月，寂寞自登楼。懒看双星会，端居万籁幽。无眠难入梦，何以慰离愁。
村居除夕
作者：归淑芬
朝代：明
体裁：五言律诗

爆竹荒村少，萧条四壁虚。幕连残日捲，春向早梅舒。蓬鬓来朝整，愁心此夜除。屠苏相对饮，守岁只翻书。
深院月·闺怨
作者：归淑芬
朝代：明

黛眉蹙，减容光。历尽风霜苦未央。斛剩馀愁动斗量，还须车载付沧浪。
满宫花·初夏
作者：归淑芬
朝代：明

暖风和，柔情悄。一瞬春光易老。绿阴花瘦红香少。拂柳丝飞絮早。倚栏看，荷钱小。碧水盈盈波渺。荼蘼架上争开绕。又是采桑时了。
点绛唇·晨妆
作者：归淑芬
朝代：明

漫展香奁，镜前巧画青山远。绿鬟粉面。宝髻添珠钿。绣袂红绡，玉臂双金钏。轻罗扇。花羞难见。落雁低声啭。
绕佛阁·喜参同庵新建大悲楼
作者：归淑芬
朝代：明

法云普覆，双溪水绕，新筑璀璨。高阁孤耸，一灯远映、梵音到花畔。桂香又遍。招隐作伴，深坞幽境，时卧游玩。梦魂缭绕，鸿飞少芳翰。病客最疏懒。暮唤莲莲涤古砚。还是检书、咿唔常目眩。待腊尽春来，重赴禅院。此时登殿。缓步女丛林，积怀颇展。绿阴堪听黄莺啭。
菩萨蛮·秋水
作者：归淑芬
朝代：明

湖光万顷澄如镜。白蘋荡漾菱花盛。一色映长天。峰青江上烟。鸳鸯相对浴。鱼跃溪边曲。不碍木兰舟。枫飘万点秋。
踏莎行·春日永丰村庄访女
作者：归淑芬
朝代：明

不算寻芳，非游南浦。行舟只把津梁数。御河风景尚依然，园林宛似柴桑里。水畔鸥迎，莺呼启户。草堂相聚殷勤语。倾心正诉隔年愁，柳条怎绾斜阳暮。
题陆右黄徐夫人画
作者：归淑芬
朝代：明
体裁：七言绝句

茅屋疏篱近水开，前峰叠叠树如苔。虽然有路通樵采，截断烟云未许来。
无题
作者：彭世潮
朝代：明

风雨三春梦正饶，西陵芳草恨遥遥。萧条秋髻看将白，零落诗魂欲待招。旧事易随灯烛灭，新愁难向酒杯消。年来光景空低首，夜月寒江共寂寥。诗事未酬良夕债，酒杯空冷落花枝。门前水向东流急，塞外霜归北雁迟。难折柳丝持赠别，漫书桐叶寄相思。自从一谢閒亭梦，雨雨风风总未知。
无题·其一
作者：彭世潮
朝代：明

风雨三春梦正饶，西陵芳草恨遥遥。萧条秋髻看将白，零落诗魂欲待招。旧事易随灯烛灭，新愁难向酒杯消。年来光景空低首，夜月寒江共寂寥。
无题·其二
作者：彭世潮
朝代：明

诗事未酬良夕债，酒杯空冷落花枝。门前水向东流急，塞外霜归北雁迟。难折柳丝持赠别，漫书桐叶寄相思。自从一谢閒亭梦，雨雨风风总未知。
桃花曲
作者：彭世潮
朝代：明

细雨胭脂洒易匀，东风吹落涧边春。多情我亦怜芳者，几度逢君欲问津。
流花桥怀古
作者：彭世潮
朝代：明

霸业繁华事已空，江山如旧画图中。仙城日月留秦照，珠海云霞忆汉风。渔艇棹歌归柳绿，野田烟景葬桃红。美人千古香魂在，粉腻随花出渚东。旧桥流遍百花香，霸业消沉惜艳妆。登眺岂怜秦地尽，游人多感汉台荒。三城雾起归渔舫，夹岸风清送夕阳。惆怅兴亡今古事，暮钟微日照横塘。
流花桥怀古·其一
作者：彭世潮
朝代：明

霸业繁华事已空，江山如旧画图中。仙城日月留秦照，珠海云霞忆汉风。渔艇棹歌归柳绿，野田烟景葬桃红。美人千古香魂在，粉腻随花出渚东。
流花桥怀古·其二
作者：彭世潮
朝代：明

旧桥流遍百花香，霸业消沉惜艳妆。登眺岂怜秦地尽，游人多感汉台荒。三城雾起归渔舫，夹岸风清送夕阳。惆怅兴亡今古事，暮钟微日照横塘。
秋风词
作者：彭世潮
朝代：明

昨夜西风撼我扉，不愁吹叶落梧枝。祇愁吹到头颅上，短发星星见二丝。
落花
作者：彭世潮
朝代：明

一春憔悴有谁知，斜捲珠帘吊落曦。愁见暮烟埋碧玉，恨随风雨葬胭脂。六朝文物轻回首，千古繁华半皱眉。离合悲欢俱是泪，迷魂应逐杜鹃飞。槛外西风一夜侵，飘飘那忍更相寻。感逢绝处诗谁胜，愁到浓时酒自斟。莺逐断烟啼北郭，蝶拖残月过东林。因君检点兴亡事，不觉踌躇费朗吟。
落花·其一
作者：彭世潮
朝代：明

一春憔悴有谁知，斜捲珠帘吊落曦。愁见暮烟埋碧玉，恨随风雨葬胭脂。六朝文物轻回首，千古繁华半皱眉。离合悲欢俱是泪，迷魂应逐杜鹃飞。
落花·其二
作者：彭世潮
朝代：明

槛外西风一夜侵，飘飘那忍更相寻。感逢绝处诗谁胜，愁到浓时酒自斟。莺逐断烟啼北郭，蝶拖残月过东林。因君检点兴亡事，不觉踌躇费朗吟。
赠友
作者：彭世潮
朝代：明

曾从小阮知名久，莫怪相逢发浩叹。一介尚能严取与，半生那得免饥寒。诗为性命吟来易，舌作生涯老去难。三尺瑶琴一杯酒，为君沉醉为君弹。
甲子门
作者：彭举
朝代：明

忆昔龙舟驾海涛，六飞曾此拥旌旄。雨中谢峡青山暮，岛外厓门白浪高。岸草旧埋金箭镞，浪花新逐锦征袍。可怜成败皆陈迹，故垒残营翳野蒿。
蒲团草
作者：彭兆逵
朝代：明
体裁：七言律诗

本是当年避虎吞，岂同梁武乐沙门。落花片片吴宫恨，啼鸟声声蜀帝魂。祇谓丛林藏释子，谁怜芳草□王孙。蒲团坐息无穷思，地迥天高孰与论。
成皋道中
作者：彭兰
朝代：明
体裁：古风

行路难，行路难。行行西上多关山，虎牢函谷愁百盘。连峰更出青云端，朔风冽冽沙漫漫。青鞋裹足随征鞍，江南衣薄不禁寒。肌肤冻皴骨亦顽，日来月往走如丸。天地黯惨岁复阑，故园回首隔江关。妻孥在家无绮纨，夜深灯火愁相看。此时忆家泪潺湲，西行万里何时还。
忆昔行
作者：彭兹
朝代：明

东风寒食踏芳郊，一种春来豆蔻梢。闻道花田今寂寞，采花人向小梅坳。
过宿汴堤
作者：彭勖
朝代：明
体裁：七言绝句

春风匹马汴河堤，西望秦川路已迷。只为看花人不返，满沟杨柳乱鸦啼。
三月朔登绝顶
作者：彭华
朝代：明

蹑衣飞步上山巅，回首人间一惘然。千里渺茫云似水，诸峰罗列树连天。风鸣石涧飞寒雨，火伏丹炉袅篆烟。何日归休无一事，閒身不惜访群仙。
十日发永州有感
作者：彭华
朝代：明

百年役役居尘世，此日迢迢走传车。跬步不离三尺法，寻常还带数编书。也知天际浮云薄，好是山中梁木疏。回首长安将万里，心旌时为一踌躇。
和答彦恭弟
作者：彭华
朝代：明

自笑为人癖更痴，不才真恐负明时。朝回高枕从吾懒，梦觉看云正尔思。春雨半酣桃浪阔，秋风莫遣雁书迟。早来共听箫韶奏，不独虞廷有一夔。
早朝
作者：彭华
朝代：明

晓来高阁漏声残，卫士初严虎豹关。风飐龙旂回日色，云移雉扇拥天颜。衣冠趋拜金銮殿，剑佩分联玉笋班。快睹九重春欲遍，愿将春意到人间。
明妃曲
作者：彭华
朝代：明

抱得琵琶不忍弹，胡沙猎猎雪漫漫。晓来马上寒如许，信是将军出塞难。
柳鸶为尹嗣昭题
作者：彭华
朝代：明

柳丝不动江流缓，双鹭飞来秋日晚。平沙漠漠点寒烟，乱石离离立苍藓。静随玉顶听湍濑，饥引银钩啄清浅。霜衣雪襟谁匹俦，逸态閒情自幽远。君不见燕衔泥，朝来暮去傍人栖。又不见莺乱啼，间关宛转无休时。岂如此鸟独凝寂，不与众禽上下相追随。周公称大圣，振鹭载颂诗。君子敛德容，雅与物色宜。尹侯家住大江西，翛然自负冰霜姿。洁白岂不与之齐。为爱画师林良者，赠侯此画真潇洒。堂上试令拂拭看，彷佛清风白露寒。
芦下雁
作者：彭华
朝代：明

飒飒秋风起，萧萧芦叶疏。江禽宿江渚，俛仰恒自如。夙性寡所营，心閒貌亦舒。如何路傍子，咍尔食无鱼。
送刘通判进香毕还任
作者：彭华
朝代：明

鼎湖龙去未移时，千里名香手自持。松柏路瞻云五色，蓬莱宫睹日重熙。感时极欲酬明圣，还郡何曾惜别离。独有竹林风月夜，不堪回首重相思。
送李进士元
作者：彭华
朝代：明

上苑看花意未阑，欣承恩诏赐归还。离筵巧对宫莺醉，远棹斜迎乳燕閒。捧日心悬霄汉上，瞻云兴入翠微间。到家应是无多暇，又整朝衣谒圣颜。
送林太守元美致仕
作者：彭华
朝代：明

太守平明独上书，东风解组赋归与。海边旧种三珠树，门外新悬五马车。竹簟藤床支枕后，芒鞋布袜杖藜初。北辰回首高无极，閒看浮云自卷舒。
钱塘怀古题仙源云仍家谱
作者：彭卓
朝代：明
体裁：七言律诗

玉辇南迁驻海头，朔尘如雨暗神州。孤臣绝援樊襄失，四将空存社稷忧。红树号蝉荒苑暮，白茅没马故宫秋。行人欲寄英雄泪，还有寒潮向北流。
宋丞相文文山三月三日狱中遗墨
作者：彭友信
朝代：明
体裁：古风

崖山云寒海舟覆，六载孤臣老幽狱。东风啼鴂三月三，五陵望断春芜绿。长帆昔挂秦淮船，手持一柱擎南天。间关岭海血洒檄，回首家国如飞烟。六宫粉黛黄沙里，汉火无光吹不起。全躯肯学褚渊生，嚼舌甘为杲卿死。落花上巳风雨时，展卷如对麟凤姿。再拜酹公金屈卮，有口不读兰亭诗。
一丈红
作者：彭孙贻
朝代：明
体裁：七言律诗

朱甍朝旭射檐明，赤帜高披散赤缨。髣髴霞标生石壁，参差绛阙拥霓旌。维摩病室光初满，员峤方山影欲平。容膝小斋刚十笏，花阴横地暗前楹。
一径园牡丹
作者：彭孙贻
朝代：明
体裁：五言律诗

借漱亭南砌，临池出丽姿。秾芳沾雨重，留艳殿春迟。胜赏连花萼，清言间酒卮。园林无不可，况复及佳时。
一捻盐
作者：彭孙贻
朝代：明
体裁：七言绝句

名花选得进西宫，正值新妆一捻红。自是六宫虚粉黛，倚阑谁复更春风。
一目泉
作者：彭孙贻
朝代：明
体裁：五言律诗

石泉甘可掬，尘土洗双眸。蟹眼松风寂，蛾眉黛月流。照人无限碧，眺影一分秋。为挈铜瓶去，花阴荡小舟。
丁东
作者：彭孙贻
朝代：明
体裁：七言律诗

繁缨分得翠鬅鬙，灼烁金茎遍绮塍。在隰火虬齐斗鬣，饮流绛蜺忽垂缯。风前飘起红成线，月下看来赤有绳。剪取一枝留棐几，朱丝恰映玉壶冰。
丁亥元旦用韵·其一
作者：彭孙贻
朝代：明
体裁：七言律诗

年华苒染寄愁中，闻道干戈在二东。正朔不知谁氏历，交游敢坏古人风。鹖冠著述留残史，雁帛飘流有断蓬。世事莫论惟痛饮，醉乡从此老无功。
丁亥元旦用韵·其二
作者：彭孙贻
朝代：明
体裁：七言律诗

读书抱耒事多违，生计萧条渐已微。市肆相看屠豕侠，泥涂何耻饭牛肥。木奴半亩供渔税，莱妇三餐共蕨薇。已自抛书焚笔石，不烦国语辨非非。
丁亥除夕·其一
作者：彭孙贻
朝代：明
体裁：七言律诗

兵火荒城减市烟，愁多此夕酒无权。家园欲别翻如客，残夜偏长小似年。丙舍空悬钟傅帖，白衣哀动庆卿篇。挑灯坐待邻鸡曙，慈母东堂尚未眠。
丁亥除夕·其二
作者：彭孙贻
朝代：明
体裁：七言律诗

濒年短发损形容，憔悴幽房对款冬。名姓久逃高士传，行藏略似酒家佣。空山羊角谁题墓，半壁牛衣自赁舂。聊共团圞煨柮火，坏篱烧竹汰龙钟。
丁卯桥
作者：彭孙贻
朝代：明
体裁：七言律诗

丁卯桥西水一湾，江声入市带潺湲。名花零落诗人草，废宅荒芜隐士山。京口酒浓归思缓，石头书断寄邮还。烟波浩渺东风急，陈迹苍茫返照间。
丁酉元旦
作者：彭孙贻
朝代：明
体裁：七言律诗

高楼遥对赤城霞，万井晴光动动华。拂曙条风閛竹牖，捲帘春色在梅花。帛书久断南中雁，下濑空劳海上查。九陌车尘知接迹，悬知不到野夫家。
丁酉除夕怀骏孙弟客燕邸
作者：彭孙贻
朝代：明
体裁：五言排律

金台留滞□，此夕忆他乡。兄弟樽前远，关山别后长。青云沧海梦，紫马蓟门霜。夜色摇官烛，烽烟入旅裳。江春归雁发，朔管落梅香。恒代横边徼，滹沱绕苑墙。数钱胡女艳，击筑酒人狂。故旧绨袍冷，空闺锦字伤。一身同小草，十载赋长杨。应笑于陵仲，东皋筑草堂。
丁酉除夕雨雪·其一
作者：彭孙贻
朝代：明
体裁：七言律诗

江城寒雨霰初飘，红烛高堂夜半消。老母分甘娱子舍，山童持爨类僧寮。角巾南郭千山遍，策杖西风万里遥。拟向海滨寻旧隐，时危未敢逐渔樵。
丁酉除夕雨雪·其二
作者：彭孙贻
朝代：明
体裁：七言律诗

子钱质尽酒家佣，却笑空瓶断晚舂。游侠久疏江海客，躬耕甘老石田农。濒年嫁女惟牵犬，同学干时祗好龙。混迹市朝淹岁月，云山孤负一枝筇。
丁香
作者：彭孙贻
朝代：明
体裁：七言律诗

春风红锁一枝妍，宛转柔情奈可怜。解作耳环香旖旎，掩过花钮病婵娟。含情百结心难展，残黛双垂笑欲眠。总是生身同小小，西陵松下共缠绵。
七·其一
作者：彭孙贻
朝代：明
体裁：七言律诗

当年廉吏表清门，公子宁知柱史尊。万石以来多长者，眉山之外数诸昆。芝兰刈处应同尽，丘壑隤然岂独存。岱岳归魂归未得，丈人峰折碎儿孙。
七·其二
作者：彭孙贻
朝代：明
体裁：七言律诗

雁行远过豫章城，寥阔音书阻甲兵。哀乐中年常苦剧，弟兄白首更关情。三人各瘦逢摇落，一别重来隔死生。知化哀猿渡江去，弋阳溪路更无声。
七夕
作者：彭孙贻
朝代：明
体裁：五言律诗

斜汉中天没，西风大火流。微凉回海甸，炎月报新秋。乌鹊频翻树，星文一倚楼。机头有织妇，应不羡牵牛。
七夕书感
作者：彭孙贻
朝代：明
体裁：七言律诗

络纬风帘未上钩，不眠终夕望牵牛。忽惊画角生秋思，何处孤城倚晚愁。乌鹊暗翻天汉白，莲房晴湿露华浮。谁怜独夜空斋客，惟有残星傍晓留。
七夕分赋得支机后
作者：彭孙贻
朝代：明
体裁：古风

明河曳若吴绫白，蟾杵秋鸣捣衣急。石床络纬百声啼，桂树白榆秋历历。帝女河经轧未停，纺天尺幅璿玑形。絓云织雾网愁雨，陨石天南坠杼星。森寒列纬机一方，龙梭赤道五文章。山河影摇纶轴动，机绞触石虹霓张。河源槎漾张星碧，买绡直犯天河陌。赠君片石当缗帛，金钱为访成都客。淮南狂士黄姑匹，醉谑帝孙机杼侧。织女投梭折其屐，谪籍彭郎古山宅。近事君平学周易，借石研朱点红的。山妻偕隐能辟纑，幼女织素莹肌肤。年年祭杼卖新巧，巧妇无米炊秋菰。蘼芜机上日丈五，札札星前共辛苦。昨夜流黄迸流火，石破惊天笑天姥。匏瓜渡河人未归，抱石回文不下机。人间齑臼敲秋夕，鲛丝天上啼红日。第七车傍问槁砧，机中立化望夫石。
七夕感事
作者：彭孙贻
朝代：明
体裁：七言律诗

羁人摇落感西风，乾鹊声喧故恼公。莫怪诗篇多涕泪，久因丝竹废期功。愁同河汉难填羽，身比蛛丝畏罥笼。万事只今多计拙，不教乞巧句徒工。
七夕柬谢三丈叔简
作者：彭孙贻
朝代：明
体裁：五言排律

叔也抱奇尚，怀哉歌式微。先朝馀白发，古巷老乌衣。高枕江山改，流年故旧稀。离忧搴杜若，孤愤续韩非。戴笠吟何瘦，投林遁亦肥。清襟动琴阮，静气入陶韦。理乱惟醇酒，尘喧一掩扉。西堂连夕梦，南郭几朝晖。无闷师龙德，长贫慰鹤饥。身名漆园蝶，心事富春矶。松子寻同去，桃花避不归。栖迟甘杞菊，混迹又烟霏。小句游仙隐，时人乞巧违。匏瓜宜劝饮，河鹊正翻飞。
七夕泊云阳新丰市
作者：彭孙贻
朝代：明
体裁：五言排律

客路嗟何夕，扁舟傍落晖。关山孤电没，河汉故人违。此夜看牛斗，他乡只雁飞。浮云生计拙，旧雨世情非。老母犹啼箸，空闺可下机。野禽鸣巧妇，药裹市当归。白马申胥怨，芙蓉正则衣。倘容庐丙舍，长隐钓鱼矶。